Santanderreko Bathcoren aurka jokatuko du Ampo Ordiziak etxean

Igandean errugbi sesio bikoitza izango da Ordiziako Altamira zelaian. Ampo Ordizia eta Bathco Rugby Santander lehiatuko dira sub-23 mailan lehenik. Hori 10:00etan izango da. Ondoren, 12.30ean Ohorezko Mailako mutilen txanda izango da. Ligako bosgarren jardunaldia izango da bigarrenenetzat.

Kantabriako taldea aurten igo den arren bikain moldatzen ari da. Orain arte jokatutako 4 partidetatik 3 galdu dituzte, baina ezin da ahaztu 3 defentsa bonus lortu dituztela eta garaipena oso eskura izan dute. Une honetan, sailkapen nagusian 10. postuan daude 8 punturekin.

Marotias eta Garmendiaren mutilak sailkapen nagusian seigarren postuan daude 12 punturekin eta momentuz Play Off postuetan daude. El Salvadorren aurrean galdu ondoren garaipena lortzera aterako dira Goierrikoak.


Sanfermintza: aperitifa mediatikoa, San Frantzisko plazatik

12:00etatik 14:00etara, zuzeneko saio berezia eginen dute auzolanean Euskalerria Irratiak, Xaloa Telebista-k eta Berria-k.

Festa entzun, ikusi, gozatu. Irratiz, telebistaz, internetez. Edo plazan bertan. Sanferminetan, aperitifaren orduan, aukera hori eskainiko dizute hiru euskal hedabideok. Herri sanferminak plataformaren San Frantzisko plazako gunetik, egunero saio berezia eginen dute: elkarrizketak, zozketak, zuzeneko musika…

Oholtzatik hainbat artista pasako dira. Konparaziora, Udalaren Foruen plazan joko duten zenbait: Tonino Carotone, La Chula Potra edo Joseba Irazoki. Baina baita bestelako agertoki xumeagotan ariko direnak ere: Fermin Valentzia, Edmundo Lacort, alardeko txistulariak, fanfarreak...

Elkarrizketatuen artean ere, aurpegi ezagun asko izanen dira. Esate baterako, Joseba Asiron alkatea edo Osasunako kapitain Oier Sanjurjo.

Saioak irratiz FMko 98.3an zabalduko ditu Euskalerria Irratiak, telebistaz Xaloak eta streaming bidez Berria-k. San Frantzisko plazan bertan grabatuko dute, herri sanferminen gunetik, eta saioa zuzen-zuzenean gozatu nahi duten ikusleentzako aulkiak izanen dira.


Ezkerreko ikuspegiaz

Patxi Lopez Eusko Jaurlaritzako lehendakariak eta Luiz Inazio da Silva Lula Brasilgo presidenteak bilera egin zuten atzo, Brasilian –argazkian–. Ezkerreko ikuspegiarekin gobernatzeko moduez hitz egin zuten bi agintariek, eta euskal industriaren "indarraz". Hala azaldu zuen lehendakariak bileraren ostean. Aspaldiko ohitura bat berritu eta euskal makila oparitu zion Lopezek Da Silvari.


Bizilaguna egurtzearen politika

Artxiboko argazki bat asko ikusi dugu asteburu honetan hedabideetan: Mariano Rajoy Espainiako presidentea eta Pedro Sanchez PSOEko burua Moncloan agertzen dira. Irudiak ez du ezer berezirik, pinguinoz jantzitako bi jerifalte kamerei begira, jende askoren bizimoduak okertuko dituzten erabakiak adostu aurretik. Berezi egiten du, ordea, argazkiari laguntzen zenbait hedabidek jarritako titular motak. Gutxi gorabehera diote, Sanchezek protagonismoa kendu diola Ciudadanosi, Kataluniaren autogobernua deuseztatuko duten neurriak PPrekin adostuta. Hara hor afera ulertzeko modu bat, zeinari gutxiegi erreparatzen diogun, daukan garrantzia kontuan izanda: Espainian independentistak egurtzea meritu politiko bihurtu da, boto-emaile berriak erakartzeko amu. Terrorea diot politika ulertzeko modu horri, ez baitu botoa emango duen herritarrarentzat zuzenean onurarik ekarriko duen ezer proposatzen. Proposatzen du boto-emailearen bizilagunari ahalik eta kalte larriena eragitea. Eta gizarte bat eraiki daiteke bere baitako talde baten kontra egiten diren politiken inguruan. Baina ez izan dudarik: eraikin horrek erabat ustelduta edukiko ditu bere oinarrizko zutabeak.


Sanagustin dena bete zen Zea Maysen kontzertuan

Zea Mays taldeak zapatu gauean Sanagustin kulturgunean emandako kontzertura 300 lagun joan ziren; ondorioz, aretoa dena bete zen. Ikusleak oso gustura geratu ziren emanaldiarekin. Argazkian, kontzertuko une bat. (lapikue.net) Informazio gehiago


Larri zauritu da A-8ko langile bat, auto batek harrapatuta

10:35 aldera jo du auto batek Iurretako ordaintokian.

Eusko Jaurlaritzako Segurtasun Sailak jakinarazi duenez, Bilborako bidean zihoan autoa, eta Iurretako ordaintokian harrapatu du langilea. Ertzaintza ikertzen ari da zer gertatu den.

Bertan artatu dute langilea, eta oso larri dago. A-8ko errepideko bi lerro itxita daude Bilboko noranzkoan, eta bakarretik doa zirkulazioa.


Lehen, Europa; egun, salbazioa

Athleticek, helburuak aldatu, eta ez sufritzeko lortu gura ditu gaur Rayoren kontra etxean jokoan dauden puntuakMadrilgo Vallecas auzoko taldea orain arteko bere denboraldi hasiera onena egiten ari da

Futbola erakargarri egiten duten gauza asko daude. Futbola kirolen artean gailurrera eraman dutena, alegia. Munduan zale gehien duena, hain zuzen ere. Milioika lagunek jarraitzen dituzte egunero-egunero euren gertuko taldeak zein munduko indartsuenak. Bada, denbora gutxian gauzak asko aldatu daitezkeelako da kirol berezia, besteak beste. Batzuetan onerako izaten da, eta besteetan, txarrerako. Athleticen kasuan, argi dago geziak zein bide markatzen duen denboraldi honetan: behera begira dago gezia. Zulora begira. Amildegia erakusten du.

Batek baino gehiagok prentsatuko du berandu konturatu direla talde zuri-gorrian egun mailari eusteko dagoela. Lehen itzuliko neurketa gehienetan itxura eskasa eman duela eta txapelketak aurrera egin ahala are eta txarragoak ari dela izaten sentipena. Hala da, gainera. Liga hasieran, Athletic defentsan zen makala. Erasoan, berriz, eraginkortasuna zen gabezia, baina gutxien-gutxienik aukerak sortzeko gai zen. Baina emaitzak espero baino txarragoak izan direnez, horrek eragina izan du futbolarien konfiantzan. Horren ondorioz, hasieran defentsako arazoak zirenak jokoaren gainerako arlo guztietara zabaldu dira. Egun, ez defentsan, ez sormenean, ez eta erasoan ez du funtzionatzen Bielsaren taldeak. Jota dago. Egoerari buelta eman ezinik. Aurkariak irrikaz daude zuri-gorrien kontra lehiatzeko. Ligan ez baita egongo beste talderik hainbeste erraztasun emango duenik.

Athletic txarto dago. Egoera egunetik egunera ari da okertzen, eta badirudi heldu dela txipa aldatzeko garaia. Orain arte, beti egon da taldeak galdutako jokoa berreskuratu eta goraka jarriko zen esperantza. Gainera, naiz eta ondo aritu ez, Europako eta jaitsierako postuak distantzia berera izan ditu luzaroan. «Apur bat hobetuz gero, gora begira jarriko gara» esaten zuten behin eta berriz zuri-gorrien inguruan. Baina baikorrenak ere galdu du esperantza. Jokalariek ere argi dute kezkatuta egoteko arrazoi asko daudela. Horregatik dago txipa aldatu beharra. Ez baitago begi aurrean daukana ikusi gura ez duen taldea baino gauza arriskutsuagorik. «Europara begira jarraitzea hutsa litzateke. Gure lehentasunak 42 puntu eskuratzea izan behar du», adierazi zuen Ander Herrerak. Badirudi futbolariek ulertu dutela ez dela amets egiteko mementoa. Hortzak estutu eta nola edo hala puntuak eskuratzekoa baizik. Ezin da laga aukera gehiago pasatzen. Jaitsiera sei puntura dago oraindik, baina lehenago edo beranduago esnatuko dira zuloan dauden taldeak. Beraz, hori gertatzen denerako eginda egon beharko lukete etxeko lanek.

Laporte, zigortuta

Ez da erraza izango, ordea. Gauzak txarto doazenean asko kostatzen baita aurrera egitea. Talde zuri-gorriko jokalari gehienek ez dakite zer den nahi eta ezin aritzea. Gehienak gazteak dira, eta futbolaren alde ona baino ez dute ezagutu orain arte. Baina eskarmentu gehien dutenek badakite zer den azken jardunaldira arte sufritzen egotea. Haiek azaldu beharko dute aldagelan nola gainditzen diren egoera larriak.

Orain arte eman duena nekez hobetuko duen talde baten kontra ariko da nola hobetu ez dakien beste bat. Athleticen kontrako egoeran aurkitzen baita Rayo Vallecano. Paco Jemenzen eskutik, talde lehiakorra eta ausarta bihurtu da. Leo Baptistao aurrelari gaztea buru duen taldea bere historiako lehen itzulirik onena egiten ari da. Athleticek baino zazpi puntu gehiago pilatu ditu. Itxura ona ematen ari da, eta prest dago San Mamesen bere historiako bigarren garaipena eskuratzeko. Aymeric Laportek ezin izango du langundu hori eragozten. Atzelari gazteak partida bateko zigorra bete beharko du.


Henaioko kastroa sustatzeko konpromisoa hartu dute

Burdin Aroko herrixka ezagutarazteko lehen neurria 'www.alavaturismo.eus' webgunean eskaintzea izango da.

Arabako Diputazioak eta Dulantziko Udalak elkarlanean jardungo dute Henaioko kastroko gune historikoaren balio turistikoa ezagutarazten. Lehen neurria baliabide turistikoa www.alavaturismo.eus atarian eskaintzea izango da, herrixkaren jatorriari buruzko informazioa eskainiz eta interpretazio gunea eta herrixka zahar horretako biztanleen bizimodua birsortzen duten bi etxebizitza ikusteko aukera emanez.

Aste honetan izan da Turismo Sustapeneko diputatu Cristina Gonzalez kokaleku hori ikusten, Dulantziko alkate Joseba Garitagoitia ondoan zuela. Egungo turismo azpiegiturez eta bertan sustatu daitezkeen ekintza eta jarduera didaktikoez hitz egin dute bisitan, horiek hobetzeko eta aberasteko asmoz.

Henaioko kastroa izen bereko muino gainean dago, Dulantzitik kilometro gutxira. Azken Brontze Aroan eta Burdin Aroan zehar bertan bizi ziren jatorri zeltiberiera eta erdialdeko Europako familien bizimodua azaltzen diete bisitariei. Ondoan dauden bi etxebizitza ikustearekin batera, markatuta duen txango txikia ere egin dezakete, berreraikitako harresiak bisitatuz.


Tolosako Kuadrilla Egunaren data aukeratzeko bozketa abiatu dute

Kuadrilla Eguneko antolatzaileek bi egun proposatu dituzte, eta herriko gazte guztiei zabaldu diete bozketan parte hartzeko aukera.

Kuadrilla Eguna larunbatez ospatzen da, urtero, Tolosan. Aurten, ordea, ekainaren 23a, San Joan bezpera egokitu da larunbata. Hori dela eta, eztabaida piztu da kuadrillen artean eguna aukeratzerako orduan.

Noiz egin, beraz, Tolosako Kuadrilla Eguna? Antolatzaileek bi aukera dituzte eskuartean: bata, tokatu den moduan, ekainaren 23an; eta bestea, astebetez aurreratzea, eta ekainaren 16ean ospatzea.

Interneteko plataforma bat erabiliz, bozketa sistema bat abiatu dute. Izen-abizenak idatzi eta bi data horien artean aukeratu beharko dute gazteek. Izen-abizenak ondo idatzita dituzten botoak soilik zenbatuko dituzte.

Botoa emateko azken eguna martxoaren 27a izango da.


Metropoli Forala 2014-04-29

Eguzki Bideoak taldeak proiektu berriak ditu esku artean eta horiek gauzatzeko dirua biltzeko crowdfunding kanpaina jarriko du abian. Horri buruzko xehetasunak eman dizkigu Juan Etxenikek. Eskozian izan da pasa den astean Berria egunkariko Iñigo Astiz kazetaria. Bertako egoera politikoaz mintzatu zaigu luze eta zabal. Musikaren tartean, Ion Celestinoren binilo zaharrak gozatu ditugu beste behin.


Heldutasun bila

Heldutasun bila dabil aspalditik Bilbo Antzerki Dantza jaialdia, baina bilaketa horretan normala denez, hainbat kontraste azaleratu dira ekimenak iraun duen hamar egunotan. Oraingo zuzendaritzaren estilo irekiari esker, aurtengo edizioaren jarraipen hurbila egin ahal izan dut, eta ondoko lerroetan saiatuko naiz kontraste haiek guztiak aletzen.

Bilbotar naizen aldetik, gogorra egin zait jakitea jaialdiak iaz baino aurrekontu txikiagoa eduki duela non eta futbola neurrigabe sustatzen duen hiri honetan. Seguruenik, murrizketa horrek ekarri du jaialdiaren atal batzuk kentzea, hala nola Pre-BAD, Itineris Apur BAD edota Show-gelak. Horrela izanik, aurten iaz baino gauza gutxiago programatu dira, baina horri esker konpondu da behingoz ordutegien gainjartze ulertezina, zaletuen haserrea pizten zuena eta lehen urteetatik konponezina ei zena. Egitaraua betetzearren, ordea, Dantzan Bilaka egitasmoko emanaldiak txertatu dira han-hemenka, nahiz eta, berez, pieza mota horiek profesionalen maila berekoak ez izan eta hango partaideek beste mundu batekoak balira bezala jokatu duten, jaialdiaren benetako emanaldi gehienetara ez baitira etorri.

Ikusleriaren zatikatze sektarioaren fenomeno hori muturrekoa izan da aurten eta kanpotik etorritako aditu guztien arreta piztu du. Izan ere, berezia izan da aurten jaialdiak hainbat aditurengan sortutako interesa, eta, besteak beste, hauen presentzia aipatuko dugu: Francesc Massip Kataluniako kritikari prestigioduna, Madrilgo Escena Contemporanea jaialdiaren arduraduna, Asturiasko (Espainia) La Laboral eszena-proiektuaren sortzailea, Vigoko (Galizia) Alt jaialdiaren antolatzailea... Emanaldien osteko solasaldietan, haiek eta hainbat lekutatik etorritako beste sortzaile esanguratsuak ere —Mariantonia Oliver, David Espinosa, Nuria Legarda...— harrituta geratu dira beren emanaldietara bertoko artistarik etorri ez izanaz.

Mingarria izan da beraientzat eta auzo lotsa sentitu dut nik, are gehiago euskararen inguruan izandako jarrerak ikusita. Zeren eta, Bea Setienen Beatriz kantuka piezarako, eskolak hartu ditu Ruben Bissoli kontra-tenor italiar-paristarrak euskarazko intonazio jasoa lortu arte, Segoviako (Espainia) El canto de la cabra-ko bikoteak ohoretzat hartu zuen bere hitz proiektatuak euskaraz ematearen ideia, eta Collado-Van Hoestenberghe taldeak (Katalunia/Herbehereak) euskaraz agurtu eta euskaraz proiektatu zituen kanta herrikoi baten hitzak La vida Lazaro zoragarrian. Bilboko taldeen aldetik, ordea, ez dugu euskarazko berba bat bera ere entzun, euskarari dioten begirunearen erakusgarri.

Hala ere, aurten ahalegin berezia egin du jaialdiak arlo horretan, eta lau pieza eman dira euskaraz, zein baino zein zoragarriagoak: arestian esandakoez gain, Metrokoadroka kolektiboak Poza: zergatik dantzatzen dute bosniarrek? laneko zati batzuk aurkeztu zituen (sortze prozesuan dago), eta Maider Yabarrek Takoiak airean ekarri zuen, Jasone Albaren zuzendaritzapean. Haiekin batera, gainera, bikainak izan dira beste emanaldi hauek: Espainiako La tristura kolektiboaren Materia prima filmaren aurkezpena, Portugalgo Claudia Diasen Vontade de ter vontade performance poetiko/politikoa eta Herri Katalanetako Mariantonia Oliver dantzariak Mallorcako hainbat andrerekin egindako Las muchas lan sakon eta gizatiarra. Haien guztien aldean, hobe da bertoko taldeen makaltasunez ez mintzatzea, baina hurrengo baterako zehaztu beharko da beren proiektuak hautatzeko eta plazaratzeko jokalekua.


Urumeako biraren 6. etapa antolatu du Urdaburuk

Urdaburu Mendizale Elkarteak Urumeako biraren 6. etapa antolatu du hilaren 19rako. Zubietan hasi eta Arantzan amaituko duten bost ordu eta erdiko ibilbidean, Loizate, Arainburu eta Araña gailurretatik pasako dira. Ibilaldian parte hartu nahi dutenek, Urdaburu elkartera joan behar dute izena ematera astearte eta ostegunetan 20:30etik 22:00etara edo egun eta ordu beretan 943 52 78 79 telefono zenbakira deitu. Irteera 7:30etan egingo dute Zumardiko autobus geltokitik.


Markina-Xemeingo Akerbeltz gaztetxearen 10 urtetako ibilbidea ospatuko dute

10 urtetako historia batzen duen Akerbeltz gaztetxearen urteurrena ospatuko dute zapatuan [abenduak 1] Markina-Xemeinen. Jende askoren eta bizipen askoren bilgune izan den txoko horretan elkartuko dira herriko gazteak orain arte egindako ibilbidea jai giroan gogoratzeko.

Akerbeltz gaztetxearen 7. urteurreneko bazkaria. Argazkia: Akerbeltz Gaztetxea

Urtero modura, bazkarian batuko dira gazteak Akerbeltzen, eta kaleetara ere zabalduko dute jai giroa. Markina-Xemeingo Gazte Asanbladak antolatuta, pala txapelketa jokatu da frontoi txikian, urrian eta azaroan, eta finalak erabakiko dira zapatuan frontoi txikian. Bertan jarriko dute bai eta ere, gaztetxearen ibilbidea gogora ekarriko duen duen argazki erakusketa, eta frontoi txikia izango da eguerdiko poteoaren abiapuntua ere.

[EGITARAUA]

Kontzertuak. Bazkalostea girotzeko, jolasak eta Gazte Eguneko argazkien bideo emanaldia prestatu dute, eta ondoren, K-Tum-K taldearen batukadagaz mugituko dira herrian zehar. Gaztetxean amaituko dute ibilbidea. Izan ere, 22:30ean hasiko dira kontzertuak Akerbeltzen. Mocker’s eta Parrapas taldeen doinuak entzun eta karaokeagaz luzatuko dute gaua.


Jada ez da sarituko

Hego Euskal Herrian destinatuta egoteagatik zituzten «eskubideak» galdu egingo dituzte guardia zibilek. Horietako askok hiru urte egiten zituzten hemen, besteak beste, euren jaioterrira itzuli ahal izateko.

Guardia Zibil batzuentzat abantaila zen eta beste batzuentzat infernua Hego Euskal Herrian destinatuta egotea. Baina hori aldatu egin da, besteak beste, orain arte zituzten zenbait «eskubide» galdu egin dituztelako. Espainiako Gobernuaren Ministroen Kontseiluak ekainaren 27an onartutako araubidea martxan jarri du Guardia Zibileko Zuzendaritza Nagusiak, eta horren arabera, guardia zibilek jada ez dute «lehentasunezko eskubidea» izango behin Euskal Herrian gutxienezko hiru urte eginda norako berria aukeratzeko —normalean, euren jaioterrira itzultzeko— edo Guardia Zibilaren barruan postu zehatz batzuetarako lehian lehentasuna izateko. Espainiako Gobernuak «pribilegio» hori bertan behera utzi du, atzerako eragina duen araubide baten bidez. Neurriak Guardia Zibilari eragiten dio soilik.

Erabaki horrek haserretu egin ditu kolektibo horretakoak, baina ia denek aitortu dute Euskal Herrira etortzea eskatzen zuten agente gehienek aipatutako lehentasunezko eskubidea lortzeko eskatzen zutela. «Nafarroara etortzea erabaki nuenean nire lankideek, beldurragatik, ez zuten destino hori aukeratu. Eta Jainkoak badaki lehentasunezko eskubidea izan ez balitz nik ere ez nukeela eskatuko. Baina Galiziara itzultzeko, aukera hauxe dago, eta hori denok dakigu. Kontua da batzuek potroak ditugula hona etortzeko, eta beste batzuek, ez», dio Interneteko foro batean parte hartzen duen ustezko guardia zibil batek. «Beldurra» aipatzen dute gehienek; beldurra Euskal Herrian bizitzeari. Eta 80ko eta 90eko hamarkadak ekartzen dituzte gogora. Haiei erantzunez, baina, beste batek dio «Iparraldeko infernua» jada ez dela existitzen, eta Euskal Herria guardia zibilentzat lurralde «deserosoa» izanda ere pribilegioek ezin dutela lekurik izan Guardia Zibilaren barruan. Beste batek salatu du, halaber, «errealitate berria» ezkutatzen dutela polizia batzuek beren kritiketan, ez dutela «egia osoa» esaten. «Jende asko etortzen da hona, batzuek lan egitera, baina beste batzuek ez hainbeste. Jende asko dago bulegoetan [lehentasunezko eskubidea lortzeko] beharrezkoak diren hiru urteak egiteko», dio batek. Eta jokabide horren lekuko da honako beste testigantza hau: «Lau urte beste leku batean egin eta gero, iparraldera [Euskal Herrira] etorri nintzen lehentasunezko eskubidea lortzeko eta zirkulazioko ikastaroa egiteko. Lau urte egin ditut hemen, baina ezin izan dut nire probintziara itzuli zirkulazioko lanpostuak ez dituztelako atera. Emaitza: zortzi urte egin ditut kanpoan, eta orain honekin datoz. Bizitza hondatu didate».

Neurriak atzerako eragina izatea gaitzetsi egin dute gehienek, eta uste dute, halaber, «eskubide» hori bertan behera uzteaz gain Euskal Herrira etortzeagatik hileko soldatan jasotzen duten «arrisku osagarria» ere —600 euro inguru— galduko dutela. Batez beste, eta osagarria barne, 1.710 euro jasotzen dituzte hilean guardia zibilek; poliziek bezala, eta ertzainek baino 800 euro gutxiago. Espainiako Barne eta Ogasun ministroek, halere, hitzeman dute 2014ko aurrekontuetan jasoko dituztela osagarri horrek.

Hori dela eta, auzitara jotzeko urratsa egin dute hainbat guardia zibilek. Suarez-Valdes Zuzenbide Militarrean espezializatutako kabinete juridikoak, bere webgunean dioenez, milatik gora helegite hartu ditu bere gain. Auzitegi Konstituzionalera jotzea da abokatu talde horren asmoa.

Erabaki administratibo bat izateaz gain, guardia zibilek susmoa da gobernuaren neurri horrek ez ote dituen Euskal Herrira etortzeko eskaerak gutxituko eta, finean, ez ote den gutxika-gutxika guardia zibilak gutxitzeko erabakia. Azken urteetako datuek, baina, besterik diote. Espainiako Gobernuko Ogasun eta Administrazio Ministerioaren Langileen Erregistro Zentralaren datuen arabera, azken hiru urteetan %7 gehitu dira Espainiako Polizia eta Guardia Zibileko agenteak Hego Euskal Herrian. 449 polizia gehiago daude: denera, 4.837 guardia zibil eta 2.226 polizia. 1,7 guardia zibil mila biztanleko. Europako Batasunak gomendatutako ratioa —bi polizia mila biztanleko— gainditu egiten da Hego Euskal Herrian Espainiako Poliziaren eta Guardia Zibilaren agenteekin bakarrik.

Zifra horiek bat datoz Espainiako Gobernuaren jarrerarekin. Euskal Herrian duen guardia zibil eta polizia kopurua ez duela gutxituko adierazi baitu behin eta berriz. Azpimarratu du, halaber, lehentasunezko eskubidea bertan behera uzteko erabakiak ez duela zerikurisik horrekin, eta Guardia Zibilaren barruan lanpostuak eskuratzeko «eskubide berdintasuna» bermatu nahi duela, prozedura «arrazionalizatuz».


Ipuin kontaketa saioa izango da datorren astelehenean Azpeitiko Udal Liburutegian

Iraitz Lizarraga ipuin kontalaria. (Ataria.eus)

Iraitz Lizarraga ipuin kontalariaren saioa izango da datorren astelehenean, 18:00etan hasita, Azpeitiko Udal Liburutegian. Bost urteko haurrei zuzenduriko saioa izango da, eta bertan parte hartu nahi duenak liburutegira deitu (943-15 71 95) edota WhatsApp mezu bat bidali beharko du (688 81 55 06). Edukiera mugatua izango da saioan.


Bergarak irabazi, eta Aloñak, Mondrak eta Aretxabaletak berdindu

Mahoneroek 2-1 menderatu zuten atzo Real Union Agorrosinen. Bestalde, Mondrak eta Aloñak bina berdindu zuten: arrasatearren Oiartzunen kontra eta oñatiarrek Zumaian. Azkenik, Aretxabaletak bana berdindu du Ondarroareko Aurrerarekin Ibarra futbol zelaia.

Bergarak sufrituz irabazi zuen Real Unionen kontra. Irundarrak 80. minutuan bederatzi jokalarirekin geratu zirenean egin zuen bigarren gola. Iker Arazkonagak egin zituen bi golak Agorrosinen. Mondra galtzen hasi zen Oiartzunen (0-1), emaitzari buelta eman zion Ekain eta Muruaren golekin (1-2), eta azkenean berdindu egin zuen.

Bestalde, Aloñari oso zail jarri zitzaion partidua. hirugarren minutuan 2-0 galtzen zihoan Zumaiakoren kontra. Baina berdintzeko gai izan ziren: Iker Olaldek eta Iñigo Arregik egin zuten gola. Azken horrek 94. minutuan.

Azkenik, Aretxabaletak gaur arratsaldean jokatu du, eta bana berdindu du Aurrerarekin. Rafa Barrutiaren taldeak alde izan du partidua: hasi eta berehala gola egin dute, eta 20. mintutik jokalari bat gehiagorekin jokatu dute. Baina ezin dute abantaila mantendu eta puntu bat galdu dute.


Indarkeria Matxistaren Kontrako Egunaren harira egitarau zabala Emakumeen Etxean

Azaroaren 25aren harira, Indarkeria Matxistaren Kontrako Eguna, egitarau zabala prestatu du Emakumeen Etxeak indarkeria matxistaren gainean hausnartu eta eztabaidatzeko. Hala, antzezlana, dokumentala, hitzaldiak, autodefentsa feminista tailerrak eta erakusketa izango dira datorren astean hasi eta 15era bitartean.

Lehen hitzordua datorren asteartean (hilak 12) helduko da. Bea Egizabal antzerkilariak eta Ane labaka bertsolariak haien azken ikuskizuna, Erradikalak ginen, emango dute 18:30ean hasita Emakumeen Etxean. Volar dokumentala emango dute hilaren 21ean eta eztabaidarako tartea zabaldu ondoren 18:00etan hasita. Bertha Gaztelumendik zuzendutako dokumentalean indarkeria matxistaren aurka bederatzi emakumeek egindako lan ausarta azaltzen da.

Hitzaldiei dagokienean, Miren Ortubaik indarkeria jasaten duten emakumeei ematen zaien arreta nola hobetu aztertuko dute. Zuzenbide penalean eta indarkeria sexistan aditua da Ortubai eta sistema penalaren gaineko hausnarketa emateko gakoak eskainiko ditu. Hitzaldia hilaren 26an izango da Emakumeen Etxean, 18:00etan.

Bi tailer eskainiko dituzte, bestalde, autodefentsa feministarekin lotuta. Lehenengoa, zortzi orduko tailerra izango da eta euskaraz Emagin Elkarteak eskainia. Erasoak identifikatzen eta indarkeria nola sortzen eta eraikitzen den eta zer ondorio dituen aztertuko dute. Hilaren 16an, larunbatarekin, izango da. Sare sozialekin lotutakoa da bigarren tailerra, eta hilaren 29 eta 30ean emango dute sei orduz. Ikastaroaren atzean, Setem Factoria Valores eta Colectiva #Akelarre Ciberfeministak. Sarean emakumeek eta arauz kanpoko genero identitateek jasaten duten indarkeria aztertuko dute.

Egitaraua borobiltzeko hilaren 19tik abenduaren 15era bitartean Errenteria tratu onen alde izeneko erakusketa zabalik izango da Emakumeen Etxean. Lan horren atzean, Errenteria-Oreretako hainbat ikastetxetako ikasleak daude.

Ikastaroen kasuan izena eman behar da, eta horretarako Zu zure Udala arreta zerbitzura jo behar dute interesdunek astelehen, asteazken, eta ostiraletan 07:30etik 15:00etara, eta astearte eta ostegunetan 07:30etik 19:00etara. Online ere eman daiteke izena.

Emakumeen Etxeak ateak zabalik ditu astelehen eta ostiraletan 09:00etatik 13:00etara, eta asteartetik ostegunera 16:00etatik 20:00etara. Telefono zenbakia, honakoa: 943 449 630.


Kilometroak 2012 Andoainen ospatuko da

Xanti Aranbururen eta Emilio Etxaberen adierazpenak:

Xanti Aranburu: “Andoaingo festa izango da Kilometroak”

Kosta da, baina azkenean lortu da euskararen egun handia Andoainera ekartzea. Bosgarren urtez jarraian Kilometroak jaia Andoainen egiteko eskaera egin zuten Aita Larramendi ikastolako arduradunek. Ekin eta ekin aritu dira urte hauetan guztietan, Gipuzkoako Ikastolen Elkartearen baiezkoa iritsi den arte.

Heziketaren hiru zikloak behar bezala eskaini ahal izateko, Aita Larramendi ikastolaren eraikin nagusia handitzeko premia dago. Xanti Aranbururentzat "2012ko Kilometroak jaia Andoainen antolatzea egitasmo potolo horri eusteko garrantzia handikoa izango da. Foru Aldundiaren eta Udalaren baimenak lortuta, eraikitzeko prozesuari hasiera eman nahi diogu. Hartara, 2012ko Kilometroak jaira etortzen diren euskaltzaleek ikastola handitzeko eraikuntza prozesua beren begiekin ikusi ahal izango dute".

Kilometroak Andoainen berriro antolatzeak euskal kontzientziarekiko suspertzea ekarriko duelakoan dago, "lehen ere, 1990ean ekarri zuen eta oraingoan ere horixe bera gertatuko delakoan gaude. Ikastola duten inguruko herri batzuekin alderatuta, euskararen erabilpen adierazleak nahiko kaskarrak dira herri honetan. Nik uste Andoainek noizean behin horrelako akuilua beharrezko duela. Gerora begira, ikastolazaletasun hori zabaldu nahi dugu".

Beraz, bi helburu nagusi ditu Kilometroak Andoainera ekartzeak: bata, ekonomikoa. Derrigorrezkoa eta beharrezkoa dena. Bestea, Ikastolaren eredua ezagutaraztea eta euskararekiko zaletasuna areagotzea.

Aranburuk aurretatu duenez, 2011ko otsailean edo martxoan batzordeak eratzen hasiko dira 2012ko Kilometroak jaiari begira. Ikastolak eramango du antolaketa nagusia, baina herritarrez osatutako lantaldeak eratu nahi dituzte: "Andoaingo festa izan behar du".

Emilio Etxabe: “Gizarte sare zabalak bat egingo du gurekin”

Xanti Aranburuk martxoaren 25ean hitz bakarreko sms-a bidali zidan Iep! zioena. Jaso ahala banekien zertaz ari zen. Alde batetik poza senitu nuen. Baina, bestalde, lehendik hau guztia bizitakoak gara eta, lasai hartu behar da. Lana datorkigu, ardurak gero banatuko dira, baina lana gogotik datorkigu. Zorionez, exisititzen den gizarte sareari esker horrelako ekitaldi erraldoietan eragile talde zabala aktibatu egiten da. Jai honek duen alderdirik positiboena laguntzeko prest dagoen gizarte sare hori da. 1990ean Andoainen jende asko konturatu zen uste baino sare zabalagoa genuela. Ezusteko positiboa izan zen. Horregatik, 2012ari begira ziur nago gizarte sare hori aktibatuko dela berriro". Ez daki zein lanetan baina aurreko edizioko koordinatzaileak 2012ko edizioaren antolaketan parte hartzeko asmoa dauka.

Ondo gogoratzen dute andoaindarrek 1990eko urriaren 7an bota zuen euri zaparrada, "Jaia amaituta ere zeregin piloa genuen. Bustita, lokaztuta eta saldu gabe geratu zen soberakin piloa metatu genuen. Soka luzea ekarri zuen horrek guztiak, dena behar bezala amaitzeko".

Askok ere gogoratzen dute Ardanza lehendakariak talde eragileari egin zion harrera. Emilio txaketa eta korbata jantzita agertu zen hitzordura, "trajea jantzita joan nintzen. Eta jantzita eraman nuen guzti horretatik nirea bakarrik barruko jantzia zen!". Barrez gogoratzen du bitxikeria hura.

1990az geroztik, urtero urriaren 7arekin afaria egiteko biltzen dira edizio hartako talde eragileko kideak: Felix Martinez de Lezea (ekonomia), Juantxo Arregi (ibilbidea), Dani Arizala (komunikazioa), Joxe Mari Ormazabal (Ikastolako lehendakaria), Pili Juanikorena (erosketak) eta Emilio Etxabe (koordinatzailea). Bada, 2012ko edizioa igandearekin eta urriaren 7an burutuko da. Ezin aproposagoa izan.


Xabier Leteri omenaldia

Lepo bete zen Elorsoro kiroldegia larunbata gauean, Xabier Leteren omenaldia zela eta. Egingo dizkioten omenaldien artean, lehena izan da herrian egin diotena. Hiru ordu pasatxoko kantaldia izan zen, eta bertarako zirenek ederki pasatu zuten. Momentu hunkigarriak izan ziren. Hurrengoa Usurbilen izango da, maiatzaren 14an.


Saria mugetako enpatiari

Zaporeak egitasmoa, Itsas Salbamendu Humanitarioa eta Sant Egidio komunitatea errefuxiatuekin egiten ari diren lana goraipatu du Eusko Jaurlaritzak, Rene Cassin saria emanez.


Patxi Usobiaga: "Eskaladan eta bizitzan, nahiko ona da burugogorkeria"

Eskalatzaile eibartarraren garaipenek argi uzten dute euskal kirolari arrakastatsuenetakoa dela; lesio bat dela-eta eskalatzeari uko egin behar izan dion arren, ezin da esan geldi dagoenik.

1. 29 urte ditut eta eskaladaren grina piztu zait. Berandu nabil?

Ez. Finean, beti daukazu kirol honetan barneratzeko eta kirol honek ematen dizkizun satisfakzio guztiak ezagutzeko denbora.

2. Zure grina noiz piztu zen?

10 urterekin. Telebistan ikusi nuen lehenengo aldiz, eta begitik sartu zitzaidan. Probatu egin nuen, eta behin probatuta, ezin izan dut laga bizitza osoan.

3. Pareta batetik zintzilik, ezberdin ikusten da mundua?

Ondo ikusten da mundua; toki polita iruditzen zait dena ikusteko. Nire tokia da; paretan gora eskalatzen noanean ni neu sentitzen naiz, eta hori da ondoen sentitzen naizen momentua.

4. Hainbat txapelketa irabazi dituzu; tartean, mundukoa. Paretarik gustukoena horietakoren baten igo zenuen?

Txapelketak txapelketak dira, eta ez ditut ikusten pareta bezala. Txapelketa bat edozein tokitan izan ahal da, rokodromo baten. Paretak harkaitzekoak dira, eta, azkenean, harkaitzak uzten dizu oroitzapena bihotzean eta buruan.

5. Zenbat paretatan geratu zara erdibidean?

Askotan; pareta edo bide bat igotzerakoan, askotan huts egiten da. Baina ahaleginduz eta ahaleginduz, lortzeko aukera handiagoak daude.

6. Eskaladarako egoskortasun puntu bat beharrezkoa da, beraz.

Bai eta ez. Bizitzan izan behar da burugogorra; markatutako helburuak lortzea ahalbideratu dit horrek. Bai eskaladan eta baita bizitzako beste alderdi guztietan, nahiko ona da burugogorkeria.

7. Urriaren 19an agur esan zenion eskaladari. Nola gogoratzen duzu egun hura?

Aurretik pentsatutakoa kaleratu nuen; azken urtea, gura nuena egin gabe, oso gogorra izan da. Data ez nuen gogoan, baina momentua berezia izan zen; jendearen jarrera, gainera, oso ona izan zen. Babestuta sentitu naiz.

8. Eskalada surfagatik aldatu duzu. Sentsazio alderagarriak dira?

Ezberdinak dira. Harritzekoa da: berriz eskalatzen saiatu naizenean ez bezala, surfean zerbikalak ez zaizkit kargatzen. Beste kirol bat da, beste pasio bat; gauza asko ditut ikasteko. Irribarre bat ateratzeko zergati bat ematen dit horrek, goizean motibatuta jaikitzekoa.

9. Eskaladak edo surfak, zerk emateko ditu puntu gehiago ligatzeko?

Surfak, beti neska gehiago egoten dira! Ez dago alderik...

10. Noiz eman zenuen azken zapatua ezer ere egin gabe?

Ez dut oroitzen. Oso hiperaktiboa naiz, ezin naiz geldirik egon. Beti zerbait egiten nabil; surfa edo eskalada ezin bada, patinatzea, adibidez.

-------------------------

Makila magikoa baneuka: "Teletransportea posible egingo nuke; kilometro asko egiten ditut autoan bakarrik, eta nekatu egiten nau. Bidaiek ere ernegatu egiten naute, baina, era berean, gustatzen zait leku ezberdinetan egotea. Teletransportea, horrenbestez, konponbidea izango litzateke".


Atletismoan aritu nahi dutenei, deia

Entrenamenduetara bueltan dira, pixkanaka, CD Hernaniko atletismo sailean. Astelehenean ekin zioten emakumeen taldekoek, eta datorren asteartean daukate zita, benjamin eta infantilek, 18:00etan. Helduagoak, berriz, batzuk bueltatu dira dagoeneko, eta besteak datozen egunetan hasiko dira entrenamenduekin. Maila guztietan, taldera jotzera animatu dituzte, atletismoa praktikatu nahi duten guztiak.


Elkar aurkitu dute

Berasaluze II.ak eta Albisuk txapelketako partida onena jokatu dute, eta finalean sartzeko lehian daude

Iraupena. 67.17..

Pilotakadak. 550.

Saketik. Olaizola II.ak alerik ez; Berasaluze II.ak, bost.

Markagailua. 1-0, 1-1, 4-1, 4-3, 7-3, 7-7, 7-8, 8-8, 11-8, 11-10, 12-10, 12-11, 13-11, 13-13, 14-13, 14-14 eta 14-22.

Bestelakoak. Iruñeko Labrit pilotalekuko harmailak bete egin dira, 1000 ikusle inguru. Apustuak 100-60ri irten dire gorrien alde.

«Bikote gisa jokatu dugu, orain arte ez bezala». Jon Ander Albisu zintzo mintzatu zen atzoko partida bukatu berritan. Izerdi patsetan zegoen, kantxan oraindik, eta bihotzez hitz egin zuen. Eta bete-betean asmatu, berak eta Pablo Berasaluzek segur asko txapelketako partidarik onena jokatu zutelako. Albisu, asko agindu eta gutxi galtzen duen atzelari hori izan zen, eta Berasaluzek ondo baliatu zuen guztira hemezortzi tanto egiteko. Finalerdietako ligaxkako lehen garaipenari esker, oraindik finalean sartzeko aukerak dituzte. Galtzaileek, aldiz, karanbola oso zaila behar dute finalaren itxaropena bizi mantentzeko.

Emaitzak, halere, ez du inondik islatzen partidaren gogortasuna, 14nako berdinketara arte lehia estu, gogor eta trabatua izan zelako. Irabazleek Olaizola saihestea lortu, eta Zabala kargatu zuten. Goizuetakoa laugarren koadrotik sartu behar izan zuen atzelariari laguntzeko. Zabalak gotor eutsi zion, eta kontrarioen hutsei esker aurretik hasi ziren (7-3).

Berasaluzek bost huts egin zituen; Albisuk, berriz, lau. Eurek egin zuten dena, ona zein txarra. Aurkariak, tartean, partida gogortzen saiatu ziren, Olaizolak jokoan gehiago sartzeko aukeraren zain. Goizuetakoak une on bat izan zuen, 8-8kotik 11-8ra ateko tantoak egin zituenean. Pilotek, halere, ez zioten mesede handirik egin. Aurkariek Zabala kargatuko zutenaren jakitun, motel antzekoak aukeratu zituzten.

Berasaluze, baina, oraindik agertzeke zegoen. Erakustaldia emateko gogoz zegoen, eta Albisuk ez zuen hutsik egin. Amezketako atzelaria tirano hutsa izan zen koadro luzeetan, eta partidak aurrera egin ahala hazi egin zen. Zabalak aurre egin zion, pilota oso zailak emanez, baina ezin izan zion tratuari eutsi, eta aukerako pilotak utzi zituen Berasaluzeren luzimendurako (14-14). Nabarmentzekoa, tanto sorta horretan, 13-12koa, epaileek ontzat eman zutela Berasaluzek zabaleko txapara bidalitako pilotakada.

8-0eko partziala bukaeran

Olaizolak min txikia zuen gerrian, eta Zabalak kolpea hartu zuen sorbaldan bere burua kontra kantxara bota zuen tanto batean. Nekeak eta ezinak irentsi egin zituen. Irabazleak, aldiz, fresko zeuden, konfiantzaz lepo. Albisuk ez zuen huts gehiago egin eta inspirazioa iritsi zitzaion Berasaluzeri. Irabazleek jarraian egin zituzten azken zortzi tantoak. Horietatik hiru eramateko moduko sakeak izan ziren. Amaiera azkarra izan zen, bat-batekoa. 14nakora arte 512 pilotakada joak bazituzten, azken zortzi tantoetan 38 baino ez ziren egon.

Jardunaldiko bigarren partida gaur jokatuko da, Bilbon (17:00), Bengoetxea VI.a-Beroiz eta Irujo-Zabaletaren artean, lehen jardunaldiko partidak irabazi zituzten bikoteak. Bengoetxeak eta Beroizek irabazte badute finalerako sailkatuko dira, eta aukera matematikorik gabe utziko dituzte Olaizola II.a eta Zabala. Aldiz, Irujok eta Zabaletak irabaziko balute, Aspekoak asko gerturatuko lirateke finalera, baina korapiloa guztia ez litzateke askatuko azken partidara arte.


‘Landa eremuaren garapenean ekonomia eta hizkuntza eskutik’ solasaldia eskainiko dute azaroaren 21ean Elizondon

‘Landa begiradak’ jardunaldien baitan eskainiko du Lizbeth Sanchez Ortizek asteazkenean 19:30ean Arizkunenean

Baztango Udalak antolatutako ‘Landa begiradak’ jardunaldien baitan, azaroaren 21ean, asteazkenean 19:30ean Arizkunenea Kultur Etxean, Landa eremuaren garapenean ekonomia eta hizkuntza eskutik goiburupean, Mexikoko nahuatl hizkuntza eta Tosepan kooperatiba taldearen kasuaz solastatuko da Lizbeth Sanchez Ortizek, Garabide Elkarteak antolatutako mintzaldian.

José Bové azaroaren 24an

José Bové Frantziako nekazaritza sindikalista eta europarlamentaria da. Europako parlamentuan nekazaritza eta landa-garapeneko lehendakari ordea eta Confédération paysanne nekazal sindikatu frantsesaren fundatzailea eta bozeramaile ohia ere bai. Nekazaritza-politika alternatiboaren bila, tokian tokiko nekazari ttikien defentsan atera da beti, nazioarteko merkataritzako itun ekonomikoak salatuz. Elikadura burujabetzaren aldeko ekintzailea izanik, nazioarteko ekimenetan parte hartu izan du. Transgenikoen kontra ere gogor mintzatu izan da. José Bové landa eremuen eta nekazaritzaren etorkizunaz ariko da, geroari buruz Baztanerako kontuan hartzeko gaiak. Mintzaldia Udalak antolatu du eta azaroaren 24an, Arizkunenea kultur etxean izanen da, 11:30ean. Euskarara aldi bereko itzulpen zerbitzua eskainiko da. Bovéren mintzaldia Landa Begiradak goiburupean Udalak antolatu dituen jardunaldien barnean eginen da.

Eutsi baserriari bazkaria egun berean

Egun berean, ‘Eutsi baserriari’ goiburupean nekazarien bazkaria ere antolatu dute 14:00etan Antxitonea trinketean. Txartelak salgai daude Mendi, Albaitaritza eta Baztandarra Kooperatiban azaroaren 15era bitarte.

Azaroaren 26an, azkenik, Adinekoen zaintzarako udal planaren aurkezpena eginen du Iñaki Buitron Arcinnova aholkularitzako teknikariak Arizkunenean (18:00).


Kaleko doinuak erritmo bizian Iruñeko astebururik beltzenean

Urriaren 4tik 6ra bitartean egingo dute II. Beltza Weekend musika jaialdia. Zuzeneko emanaldiak, DJak eta tailerrak egongo dira

Askok esana dute Iruñea New Orleans bilakatu dela aspaldi honetan. Komunitatea, musika beltza eta autogestiotik kalea hartzea ardatz izanda, mugimendu handia nabari da hirian. Musika beltzari hiru egunez egin zioten gorazarre iaz Beltza Weekend jaialdia sortuta, eta, arrakasta errepikatu nahian, bigarren ekitaldia egingo dute datorren astean. Urriaren 4tik 6ra, musikaz beteko da Iruñeko hirigunea, eta, batez ere, Zentral kafe antzokia.

Gautxoriak Soul Club eta Shakin' Brothers antolatzaileek egitarau trinkoa osatu dute, musika emanaldi guztiei garrantzi bera emateko asmoz. Ostegunean, The Sick Boys taldearekin hasiko da jaialdia, Zentralen. Rock-and-rolla, swinga eta bluesa, Bartzelonako gazte eskarmentudun batzuen eskutik.

Ostiralean, berriz, bi talde ariko dira aretoan: King Salami and The Cumberland 3 eta The Lucilles. Aurrenekoen rhythm and bluesak eta Londresko punk jarrerak ez du utziko mugitu gabeko gerririk. Madrilgoak dira besteak, nahiz eta Gaztelupeko Hotsak zigiluarekin egiten duten lan. Sweet Soul Music hitzekin osatu dute taldearen izena kartelean, eta hori da, hain zuzen, haien musikak lortu nahi duena, 60ko eta 70ko hamarkadetako soularen esentzia.

Zentraleko bi kontzertuen aurretik, hiriko eszenako talde garrantzitsu batekin kalejira bat antolatu dute: Broken Brothers Brass Band taldearekin. Ondoren, Sister Cookie Londresko rhythm and blues izar gaztea ariko da Zentralen. Oso gaztetan hasi zen kantuan, eta Londresko hainbat areto bete ditu bere ahots indartsuarekin. Stockholmgo The Beat from Palookaville taldeak osatuko du egitarau nagusia: rhythm and bluesa eta ska jamaikarra energia handiarekin elkartzen dituzte.

Gainera, DJak egunero ariko dira musika jartzen, eta argazki erakusketa eta umeentzako jolasak ere antolatu dituzte. Kontzertu guztietarako bonua salgai dago 35 euroan, eta eguneko sarrerak ere bai, prezio ezberdinetan.


Kirol txapelketen finalak, Aginagako jaien abiapuntu

Pilota eta pala txapelketen finalekin abiatuko dira asteburuan, Aginagako jaiak. Jubilatuen hamaiketakoa eta "tiro platoa", lehen egunetako gainerako hitzordu bakarrak. Bakarrak diogu, igandean Usurbilen ospatuko den #Kilometroak15 ekimena tarteko, San Praixkuetako ekitaldi gehienak urriko bigarren asteburuan ospatuko baitira aurten:

Urriak 2, ostirala

19:30 XIII. Gizonezkoen pala finala

Urriak 3, larunbata: San Praixku Bezpera

09:00 Tiro platoa.

11:00 Meza Nagusiaren ondoren, Jubilatuen hamaiketakoa eta bertsolariak Aginaga Sagardotegian.

17:30 Gazteen eskuzko pelota partida.

Ondoren, XIII. Gizonezkoen eskuzko pelota finala.

Urriak 9, ostirala: Umeen Eguna

10:00 Umeen jolasak frontoian.

12:00 Haur eta helduen artean mural zoragarriaren pintaketa.

13:00 Haurrentzat bazkari goxo-goxoa.

Arratsaldean Puzgarriak Plazan, primerako txokolatada eta buruhaundi bizi-biziak! Hasi korrika!

19:00 Gazte eta heldu dantzan jartzeko saioa frontoian MartxanGO taldearen eskutik. Goazen ipurdiak mugitzera!

21:00 Bertso Afaria Eliza Zarrean. Bertsolariak: Agin Rezola eta Eli Pagola

01:00 Erromeria Eliza Zarrean Erokomeriren eskutik.

Urriak 10, larunbata: Oilasko Biltzaileen Eguna

06:00 Oilasko biltzaileen irteera bazterrak alaitzera. Zahar, heldu eta gazte ondo gosalduta eta txukun-txukun.

15:30 III. Emakumezkoen trainerilla txapelketa eta IX. Gizonezkoen trainerilla txapelketa.

00:30 Kontzertuak frontoian: Gozategi eta Skasti.

04:30 Eliza zarrean Aros DJ.

Berehala Eguna argitu duela? Guri bost!

Urriak 11, igandea: Gora Herria Eguna

16:00 XXXV. Mus Txapelketa Herrikoia (Inskripzioa 15:30 ireki eta 16:00 itxi) (Bikotekide batek agiñatarra izan behar du)

18:00 Leizarango Poniyak (Itziar) eta buruhandiak plazatik egurrean!

21:00 Herri Afaria frontoian

01:00 Dantzaldia frontoian Itzarturen eskutik

04:00 Gurru DJ Eliza Zarrean. Hortik Aurrera gorputzak eman dezakeena! AUFI! AUFI!

Urriak 12, astelehena

18:00 Helduek gazteei erronka! herriko gazte eta helduen arteko lehia ikaragarria!

19:30 Sardina eta sagardo banaketa herriko plazan trikitilariek giroa alaituko digutelarik. Aire Aireee!

Bitartean XXXIII. Toka Txapelketa Herrikoia.

Antolatzailea: Aginagako Jai Batzordea.

Oharrak:

-Urriaren 9ko Bertso Afaritarako txartelak, 15€tan izango dira salgai Aitzagan, Arrate Egoitzan eta Sekañan.

-Herri afarirako txartelak 20€ (helduak) eta 15€ (haurrak) izango dira. Salgai: Aitzagan, Arrate Egoitzan eta Sekañan.


Kale Kantoitik: Joxemi Saizar

Joxemi Saizar Txuletaren Festaren inguruan aritu zaigu gaur, Kale Kantoitik.


Deusto Business Schoolek graduondo eskaintzari buruzko informazio saioa egingo du, gaur

Deusto Business Schoolek bere graduondoko heziketa eskaintzaren berri emateko informazio saio berria egingo du, gaur. Egiako campuseko Aranzadi eraikinean, banakako elkarrizketak egingo dituzte programen edukia azaltzeko. Aldez aurretik hitzordua egin behar da 94-4139454 telefono zenbakira deituz edo iratxe.sanvicente@deusto.es helbide elektronikora idatziz.


Parraren eta Manriqueren lanak ikusgai Altarten

Oihan Parraren margolanekin eta Jorge Manriqueren argazkiekin osatutako erakusketa zabaldu zuten joan den ostiralean Altamira auzoko Altarte elkartean. Erakusketa bisitatzeko bazkideren batekin egotea komeni da. Hilaren 26a arte bisita daiteke erakusketa


Bioterra azoka Irungo Ficoban ekainaren 7tik 9ra

Bioterra,produktu ekologikoen,bioeraikuntzaren,energia berriztagarrien eta kontsumo arduratsuaren azokari buruz mintzatu gara Monika Aldai zuzendariarekin.


Arrasate Musikaleko orkestra eta Goikobalu, bat eginda

Gaur, egubakoitza, arratsaldeko zortzietan hasita, San Frantzisko elizan emango dute kontzertua. Indarrak batzen dituzten zazpigarren aldia izango da. Aurtengo kontzertua Musikaldia 2016 programaren barruan kokatzen da.

Arrasate Musikaleko orkestrak eta Goikobalu abesbatzak indarrak batuko dituzte gaur iluntzean, beste behin. 2010az geroztik urtero eskaini duten ikuskizuna klasiko bihurtzeko bidean dago, ikusleen eta parte hartzaileen artean duen arrakasta ikusita. "Zazpigarren urtea da bat egiten duguna, eta jendea pozik irteten da kontzertu guztietatik. Guretzako, herriko orkestrarekin jotzea erronka polita da", adierazi du Iñaki Maidaganek, Goikobaluko zuzendariak.

Aurten, Musikaldia 2016 programaren barruan, emanaldi dotorea prestatu dute. Aurreko edizioetan bezala, Arrasate Musikalekoek emango diote diote hasiera saioari. Aurten ere ez dira filmetako soinu bandak faltako, eta The Last of The Mohicans (Azken Mohikanoa) eta James Bond-en pelikuletako abestiak joko dituzte giroa berotzeko. Behin hauek jota, Johannes Brahms-en Hirugarren sinfonia pieza klasikoa joko dute, Goikobalukoak oholtzara igo aurretik.

Ondoren, Gabriel Faure-ren, Joseph Haydn-en eta Wolfgang Amadeus Mozart-en hainbat pieza joko dituzte elkarrekin. Abestien aukeraketaren inguruan galdetuta, zera esan du Maidaganek: "Errepertorioa adostu egiten dugu, ez baita prozesu erraza izaten. Kanta batzuk oso politak izan arren, ez dituzte orkestrako instrumentu guztiak erabiltzen, eta helburua ahalik eta musikari gehien erabiltzea da. Beste kanta batzuek 100 ahots edukitzea eskatzen dute, baina gure koruan 56 partaide gaude, eta batzuetan motz geratu gaitezke. Abestien eta baliabideen arteko oreka bilatzen dugu".


«Inoiz baino ume gehiago dator, baina ez daukagu nork entrenatu»

Iñigo Cantero

Bederatzi urte dira Iñigo Cantero (Urretxu, 1972) Urola Lazti eskubaloi taldeko entrenatzailea dela. Urolan aritu da 14 urte zituenetik. Jokalari izateari utzi zionean hasi zen entrenatzaile lanetan.

Erreleboaren bila dabilela dio, «nekatuta» dagoela. Aurtengo denboraldian mailaz jaitsi da taldea. Gipuzkoako lurraldeko txapelketan jokatzen ari dira.

Bigarren maila nazionalaren eta lurraldeko txapelketaren artean gora eta behera ibiltzen zarete. Non erosoago?

Bigarren maila askoz gogorragoa da. Partidak urrutiago jokatzea egokitzen zaigu. Orokorrean, maila horrek gehiago eskatzen du eta jokalariak gehiago nekatzen dira. Politagoa ere bada.

Gipuzkoako txapelketan hobeto?

Bigarren maila nazionalean bestean baino partida gehiago galtzen ditugu. Gipuzkoa mailan garaipen gehiago lortzen ditugu. Maila erosoagoa da guretzat. Jokalari batzuk hobeto sentitzen dira lurraldekoan.

Apirileko igoera fasea jokatzeko aukera izango al duzue?

Ez dakit iritsiko garen. Horretarako lehenengo hiruen artean sailkatu behar gara. Gure buruari beti jartzen diogu erronka hori, helburu erreala ote den ez dakidan arren. Lehiakorrak izan nahi badugu, hemendik eta igoera fasea jokatu arte asko hobetu beharko dugu.

Urtea hasi zenetik ez duzue partidarik irabazi.

Ez dugu lortu. Min hartutako jokalariak ditugu. Iaz jaitsi ginen lurraldeko mailara eta Iker Soraluze izan zen taldea utzi zuen jokalari bakarra. Talde polita genuen maila honetan aritzeko. Ondo ekin genion denboraldiari, baina Alain Beltza eta Jorge Martin jokalariek min hartu zuten. Erasoan jokatzen duten taldeko bi jokalari garrantzitsuenak dira. Beltza eta Martin gabe zaila izaten ari da partidak irabaztea.

Zein adin dute lehenengo taldeko jokalariek?

18 urtetik 29 urtera bitarteko jokalariak dira. Guztiak Urretxukoak eta Zumarragakoak. Azpiko taldeetako jokalariak igo ditugu lehenengo taldera. Belaunaldi aldaketa egiten ari gara. Gazteen mailako jokalariekin eta egun lehenengo taldean dauden jokalariekin, bizpahiru urtetan talde indartsua izango dugu, edozein mailatan puntan ibili ahal izango dena.

Harrobia indartsu al dator orduan?

Inoiz baino ume gehiago dator eskubaloian jokatzen ikastera. Haur horiek entrenatzeko jendea falta zaigu, hori da gure arazorik handiena. 12 urtetik gorako haurrak datoz, eskola kirola amaitzen denean kirol bat aukeratzen dute.

Entrenatzaile lanetan errelebo bila zabiltza.

Bai, irailean uzteko asmoa nuen. Inor ez zen lehenengo taldea entrenatzeko prest agertu eta jarraitu egin nuen. Iker Soraluze jokalari ohiarekin hitz egin nuen eta bion artean egiten ditugu orain entrenamenduak, asteka txandakatuz. Nekatuta nago, hiru egunetan kiroldegira, asteburuan partidak… Beste zerbaitetan aritzeko gogoa daukat, baina zaila da lan hau uztea.

Musutruk aritzen den entrenatzaileari etorkizunik ikusten al diozu?

Ez, uste dut kirol enpresa pribatuek hartuko dutela lan hori.


Hondakin industrialak ere erre ahal izango dituzte Zubietako erraustegian

GHKik Donostiako erraustegiaren Ingurumen Baimen Bateratuan egin nahi zituen aldaketak onartu ditu Eusko Jaurlaritzaren Ingurumen sailburuordetzak egindako ebazpen bati esker. Naiz-ek egin du publiko Ingurumen sailburuordeak, Amaia Barredok, sinatu duen ebazpena. Honi esker, Zubietako erraustegian hondakin industrialak ere erre ahal izango dituzte, nahiz eta hiri hondakinak bakarrik erretzeko baimena zuen hasiera batean.

Hondakin “ez arriskutsuen” artean, besteak beste, materialki balorizatu ezin diren plastikoak daude, poligonoetatik datozenak.


Espainiako "tonadillera" ezagunena Bilboko hotel batean inguratuta

Abeslari famatuak Bilboko hotel batean eragindako iskanbila, armairutik atera diren Euskadi irratiko esatariak edota argaltzeagatik Oscar saria irabazi duen aktorea aste honetako "Ai ai ai" atalean

Euskadi irratiko momenturik barregarrienak biltzen dituen "Ai ai ai" atalak esklusiba handia eman du aste honetan: Espainiako "tonadillera" ezagunena Bilboko hotel batean inguratu zuteneko pasartea. Armairutik atera diren Euskadi irratiko esatariez edota argaltzeagatik Oscar saria irabazi duen aktoreaz ere aritu gara.


Erresuma Batu osorako Polizia bat sortu dute

Ipar Irlandan soilik mugako zaintzan jardungo du agentzia berriak, nazionalistek betoa jarri diotelako

Erresuma Batuko lurralde guztietan jarduteko eskumena duen Polizia bat sortu dute, NCA Krimenaren Agentzia Nazionala izenarekin. 4.500 kide izanen ditu, eta «krimenik serioenen» kontra egingo du: krimen antolatua, krimen ekonomikoak, mugen kontrola eta adingabeen esplotazioa. «Terrorismoak», baina, Londresko Polizia Metropolitanoaren eskumena izaten segituko du.

Erresuma Batuak 1998an sortu zuen lehenbiziko aldiz lurralde osorako Polizia bat, baina ez du presentzia nabarmena izan. Ipar Irlandan, soilik mugako zaintzan jardungo du, Sinn Feinek eta SDLPk barne auzietan aritzeko betoa paratu diotelako NCAri.


Ekonomia %0,5 haziko dela esan du orain Jaurlaritzak, aurrez

Aurrekontu proiektua prestatzeko %1,5eko hazkunde aurreikuspena erabili zuen, baina krisiak egokitzera behartu duela esan du. Iragarpenen arabera, BPGak azken hamabost urteotako igoera txikiena izango du, baina atzeraldian ez sartze hutsa ona dela esan du.


Udaberriko auzolanaren ondoren, mokadutxoa

Larunbatean 2021eko udaberriko auzolana burutu zuten Itsasoko hainbat herritarrek. 39 lagun elkartu ziren herriko txokoak txukundu edo konpontzeko. Besteak beste, eroritako Kizkitzako eta Sanlorentzoko haritza eta fibra optikoaren linea oztopatzen zuten adarrak kendu zituzten. Lanaren ostean, Ostatukoek prestatutako mokadutxoa hartu zuten partaideek plazan, launakako taldeetan.


Lander Uria, Jurdan Arakistain eta Iker Aizpuru, Igeriketa Egokituko Espainiako Txapelketan

Asteburu honetan, urtarrilak 20 eta 21, Lander Uria (2001), Jurdan Arakistain (2001) eta Iker Aizpuru (2004) Izarraitz Igeri Elkarteko taldekideak Valentzian izango dira igeriketa egokituari dagokion Gazteen Espainiako Txapelketan parte hartzen. Txapelketa horretan Euskadiko Kirol Egokituko Selekzioarekin arituko dira.

Txapelketan proba ugaritan parte hartuko dute bi egunetan, bai bakarka, bai erreleboetan. Ziur gaude, gure hirukoteak ilusioz eta gogotsu ordezkatuko dutela Euskadiko selekzioa.

Zorte on eta disfrutatu!


Pertsona bat hil da Iruran, kamioi baten aurka talka eginda

Eguerdiko hamabiak aldera izan da auto-istripua N-I errepidean, Gasteizko noranzkoan. Kamioi gidaria onik dago.

Pertsona bat hil da bere ibilgailuak kamioi eta furgoneta banaren aurka talka egin ostean N-I errepidean, Iruran (Gipuzkoa), Ertzaintzak jakinarazi duenez.

Eguerdiko hamabiak aldera izan da auto-istripua N-I errepidean, Gasteizko noranzkoan. Kilometro erdiko auto-ilarak eragin ditu ezbeharrak ordu erdiz, baina jada auto errepidetik kendu dute eta ez dago zirkulazio arazorik.

Biktima ere eraman dute eta onik atera den kamioiko gidaria ez dute ospitalera eraman behar izan.


Basilio Urbistondo gudaria omendu du Azpeitiko Udalak

Basilio Urbistondo gudariak omenaldi beroa jaso du (Mailo Oiarzabal/Uztarria)

Basilio Urbistondo gudari urrestildarra omendu zuen atzo, igandea, irailak 20, Azpeitiko Udalak. 12:00etan hasi zen omenaldi ekitaldia udaletxeko pleno aretoan, eta bertan bildu ziren Urbistondoren senideak, lagunak, eta EH Bilduko nahiz EAJko udal ordezkariak. Udalak loreak eta oroigarria eman zizkion Urbistondori, eta Eneko Etxeberria alkateak hartu zuen hitza ekitaldian. Etxeberriak azaldu zuenez, “kastako pertsona” da Basilio eta esker hitzak izan zituen berarentzat: “Basilio eta besteek egin zutelako gara, eta guk egiten badugu izango dira. Izen-abizenak dituzte izan direnek eta ez baditugu oroitzen, ez baditugu gogoan eta ez badiegu esplikatzen zer egin zuten, galduta gaude”. Etxeberriak gaineratu zuenez, “batzuek dena arriskatu zuten gure herriak eta guk etorkizuna izateagatik, eta dena esaten dugunean dena esan nahi du”.

1936ko gerra hasi zenean Urrestillatik alde egin eta, beste gudari batzuekin batera, lehenbizi Zumaiara eta gero Ondarroara joan zen Urbistondo. Bere hiru anaiarekin batera, Errepublikaren alde borrokatu zuen San Andres batailoian. Gerran preso hartu eta hamaika hilabetez gatibu izan zuten Santanderren, Miranda de Ebron eta Zaragozan. Basilio Urbistondoren bizitzako hainbat pasarte jasota daude Ahotsak.eus webgunean, helbide honetan.


'Berriro Irekitzeko Kanpaina' antolatu dute Aterpeak eta udalak

Lasarte-Oriako merkataritza, ostalaritza eta zerbitzu establezimenduentzat "Covid-19aren krisiaren ondorioak ahalik eta txikienak" izan daitezen, osasun material sorta bana emango die Aterpeak eta udalak guztiei, ekainaren 1etik 5era. Mercero guneko beheko solairuan jaso beharko dituzte tresnak dendariek. 'Berriro Irekitzeko Kanpaina' izena du ekimenak.

Honako tresna hauek osatzen dute material sorta hori:

Metakrilatozko maskara bat

Gel hidroalkoholiko bat

Desinfektatzaile bat

Maskara erabiltzea gomendatzen duen kartel bat

Aforoa zehazten duen kartel bat, eta 65 urtetik gorakoentzako lehentasunezko ordutegiaren berri ematen duena

Ekimenaren antolatzaileek zehaztu dutenez, egitasmoaren xedea da herriko negozioek "berme handiagoz" ekitea euren jarduerari.


Kultura elkarteek kalera atera dituzte euren proposamenak

Kultura kalera ekimenaren baitan, San Martin plazan erakusketa egin dute herriko hainbat elkarteek, tartean, Arizondo argazki elkarteak, Jardun euskara elkarteak, BET Erraldoi Konpartsak, Taila elkarteak, Zeramika elkarteak, BEART-ek, Ehungintza tailerrak edota Musika Eskolak.


Ipuin kontaketa saioa izango da gaur Alondegian

Ipuin kontaketa saioa izango da gaur, 17:30ean, Alondegiko haur liburutetian. Apika taldeak ekarriko duen saioak ‘Zenbat buru, hainbat liburu’ du izena eta 5-8 urteko bitarteko haurrei zuzenduta dago.


Bideoa: Leize taldeak bere hainbat abesti grabatu ditu berriro


Hegaluze Sarirako hautagaiak aurkezteko epea zabaldu dute

Arrain Azoka elkartearen babesarekin Itsuki Irratiak antolatzen du sariketa. Aurtengoa, Hegaluze Saria banatzen duten 21. aldia izango da, eta zabaldu dute proposamenak aurkezteko epea.

Alberto Aurrekoetxea Hegaluze sariagaz, iaz

Hegaluze Sariagaz ekintza puntual bat edo jarraipen profesional bat saritzen da, Bermeoko herriaren izena zabaldu duenari edo herriaren alde lan egin duenari. “Saria pertsona, erakunde, elkarte, entitate, enpresa edo proiektu bati ematen zaio eta arlo guztietako ekintzak saritzen dira”, azaldu dute antolatzaileek. Saria, beraz, irekia da; kirola, enpresa, kultura, gizartea, ekonomia… arloko jendea saritzea posible da.

Irabazlea epaimahai baten bidez aukeratzen da, eta irabazleak maiatzaren 19an, barikuan, jasoko du saria, Nestor Basterretxea aretoan egingo den ekitaldian.

Proposamenak hiru modutara aurkez daitezke: posta elektronikoz (hegaluze@itsuki-irratia.net) edota gutunez Itsuki Irratira (Hegaluze Saria, 120p.k-48.370 Bermeo) bidalita, edota zuzenean, Turismo Bulegora eramanda. Proposamenak aurkezteko azken eguna apirilaren 23a izango da.

Proposamenekin batera, orri batean zergatiak idaztea eskatzen dute; hau da, zer dela-eta merezi duen pertsona horrek saria jasotzea.


Olatuengatik neurriak hartu ditu Getxoko Udalak

Eusko Jaurlaritzaren Segurtasun Sailak itsasaldeko arriskuagatik eta olatuen altueragatik gaur, eguerdiko 12etatik bihar larunbata, martxoak 1, goizeko 7ak arte, ezarritako alerta laranja dela eta, oinezkoak igarotzea debekatuko dute Arriluzeko moilatik farora, Algortan, Getxoko Udalak jakinarazi duenez. Era berean, ekaitzaren garapenaren arabera, Ereagako pasealea ere itxi dezakete, Turismo Bulegoko egoitzatik Portu Zaharrera arteko zatian; baita zirkulazioa ere, Ola jatetxetik Portu Zaharrera, bi norabideetan. Gauza berbera egingo dute bihar, 15:00etatik 19:00etara bitartean. Getxoko Udaltzaingoa eta Babes Zibila aipatutako tokian izango dira, prebentzio neurri bezala, tokiko arduradunek adierazi dutenez. Herritarrei, berriz, hurrengoak gomendatu zaizkie: kostaldeko arriskuko uneetan hondartzetatik zein haize indartsuen eraginez sor daitezkeen olatuen eragina jasan dezaketen bestelako guneetara ez hurbiltzea; itsasontziak ez erabiltzea eta beren loturak begiratzea; itsas kirolik ez praktikatzea; itsasora ezertarako ez sartzea; olatuak lehertzen diren lekuetatik (arrokak, kai-muturrak, moilak) urruntzea; eta itsaso-pasealekuetara, kai-muturretara edo labarretara ez joatea. Larrialdietan, 112 zenbakira edo Getxoko Udaltzaingoaren 944 660 202 telefonora deitzea eskatu dute. Argazkian, hainbat lagun itsasontzia lotzen artxiboko irudi batean.

Ondokoak dira haizeteengatik emandako gomendioak: haize handiko uneetan ondo itxi eta segurtatu behar dira ateak, leihoak eta toldoak; loreontziak eta kalera eror daitezkeen objektu guztiak kendu; aldamioak, garabiak eta obretako gainontzeko elementuak segurtatu, ez piztu inolako surik eta aldendu erlaitz, horma, zuhaitz edota publizitate paneletatik eta kontuz ibili eraikitzen ari diren edo egoera txarrean dauden eraikinen aldamenetik igarotzerakoan.


Mikel Agirreren (Aloña) eta Manu Garmendiaren (Arrasate) berbak

Zubikoako harmailak bete-beteta zirela, giro ederrarekin, jokatu zen Euskadiko Txapelketako debagoiendarren arteko derbia. Izarraitz-Muñoz Aloña Mendik ez zion aukerarik eman Ford Mugarri Arrasateri. 33-20 izan zen azken emaitza.


Debegesaren lan-orientazio eta formazio zerbitzua abian da berriro ere

Daitekek, Debegesaren lan-orientazio eta enplegu eta formazio zerbitzuak berriro ere abiarazi du jarduna. Lana bilatzen ari diren pertsonei edo lanez aldatu nahi dutenei zuzenduta dago. Bertaratzeko, aldez aurretik txanda hartu beharra dago. Eibarren, Azitain kalean dago kokatuta.

Debegesa Debabarreneko Garapen Ekonomikorako Elkartearen baitan dago Daiteke, enpleguarekin lotutako aholkularitza zerbitzua. Alarma egoerak eraginda, etenda izan du jarduna, baina aste honetan berriro ere ekin dio zerbitzua eskaintzeari.

Orientazio zentroaren zerbitzua dago zuzenduta lana bilatzen ari diren pertsonei zein lanez edo lanpostuz aldatu nahi dutenei. Bertan, orientatzaile batek lagunduta, banakako saioak egin eta Daiteke zentrora jo duen pertsonaren beharrak baloratu ondoren, hari curriculuma osatzen laguntzen, lan-elkarrizketak prestatzen zein lan eskaintzetan izena emateko profilak prestatzen laguntzen zaio.

Txanda hartu behar

Aholkularitza zerbitzuak ez ezik, enplegu-zentroak ere abiarazi du beraren jarduna. Han ere, zentrora doazenei beharrezko baliabideak eskaintzen zaizkie: ordenagailuak, orientatzailearen laguntza eta beste.

Hori bai, Daiteke Orientazio Zentroaren zerbitzuak erabiltzeko, derrigorra da aldez aurretik txanda eskatzea. Bi bide daude horretarako: 943 82 01 80 telefono zenbakira deitu ala 688 82 37 82 zenbakira WhatsApp mezua bidali.

Informazio gehiago behar izanez gero, hemen klikatuta eskura daiteke.


Agintaldiko balantzea egin dute jeltzaleek

Agintaldi planaren betetze maila “handia” izan dela esan du alkateak

Agintaldiaren balantzea emateko agerraldia egin du Hondarribiko Udal Taldeak gaur goizean Damarri plazako batzokian. Hamar zinegotzietatik sei azaldu dira komunikabideen aurrean, horien artean Txomin Sagarzazu alkatea eta gobernuko ardurak dituzten Juan Mari Altuna, Arantxa Berrotaran, Maria Serrano eta Juan Luis Kalixa Silanes. Hondarribiko Uri Buru Batzarreko presidente Xabier Zabalak aurkeztu du taldea, eta “orain dela lau urte emandako hitzaren berri emateko” elkartu direla azaldu du.

Zabalaren hitzetan, “elkarrizketa, kontsentsua eta akordioa” izan dira udaberrian lau urte beteko dituen agintaldiko zutabe nagusiak. “Jakin badakigu hondarribiar guztiontzat gobernatu behar genuela, beraz, helburuak lortzeko kemena kontsentsuan, eta beste taldeekin elkarrizketan oinarritu da, beti akordioaren bila”. Azken aurrekontuak jarri ditu Zabalak horren adibide. Udalaz harago ere, udal gobernuak beste erakundeekin akordioak lortzeko gaitasuna erakutsi duela nabarmendu du Hondarribiko jeltzaleen presidenteak.

Sagarzazuk, jeltzaleek azken udal hauteskundeak gehiengo osoz irabazi eta gero aurkezturiko agintaldi-planaren betetze maila “handia” izan dela nabarmendu du: “Gaur egun %80 inguru beteta dago, bai 28 proiektu esanguratsuei dagokionez, baita beste 46 proiektuei dagokionez”.

Alkateak azken ia lau urteko “emaitza nagusiak” zerrendatu ditu. Lorturikoen artean, Portuko eta Alde Zaharreko hainbat kaleen berriritartze lanetara hiru milioi eta erdi euro inbertitu izana, Muliate II etxebizitzen promozioa burutu eta Presa I eta II sustapenak hitzartu izana, eta gizarte premia duten pertsona eta familiei aholku eman eta laguntzera bost milioi bideratu izana nabarmendu ditu. Beste adibide batzuk jarri ditu Sagarzazuk agintaldi plazaren betetze maila altua izan dela berresteko: kultur ekipamendu berrietan programazioaren sendotzea eta ondarearen gizarteratzea, Zuloaga Etxearen berritzea eta zerbitzuaren hobetzea, “euskararen konpromezuari itxeki” eta Euskaraldia babestea, Mendelu berriaren proiektuaren abiatzea, herria garbi mantentzea, herriko elkarteen jardueren babesa, eta jaurlaritzarekin eta aldundiarekin zenbait proiektu burutzeko ados jartzea. Azken atal horretan, farolako errepidearen konpontze lanak eta Ospitaleko eta Amuteko biribilguneak gogora ekarri ditu.

Lortutakoarekin pozik azaldu den arren, lortu ez direnetako batzuez ere hitz egin du alkateak, eta hutsuneak arrazoitu ditu. Esaterako, Udal Artxiboa Egiluz jauregian ez mugitzea “lege aldeko mugengatik” izan dela esan du. Puntaleko bigarren enpresa mintegia eta Santiago kaleko eta Arrantzale Auzoko berriritartzeak atzeratzea, edota Donostia kaleko aparkalekuan urratsik eman ez izatea, aldiz, “beste lehentasun batzuk” egon direlako izan dela.

Agerraldia bukatzeko, udal taldeko kideei eskerrak eman dizkie Sagarzazuk. “Talde sendoa” izan dela adierazi du eta, hori horrela, “udal kudeaketaz gain, herritarrekin hartu emanetan aritzeko” aukera izan dutela.


Goiena Magazinea 2013/09/16 San Martinak 2

Goiena Magazinea 2013/09/16 San Martinak 2 San Martin jaiak: Txomingeroen bazkaria, Larrain dantza, nagusien danborrada, San Martinen heriotzaren errepresentazioa, sokamuturra, bandaren kontzertua eta umeen danborrada


Sorosle eta sorospen ikastaroa antolatu dute

Astelehenetik ostiralera bitartean izango dira saioak, 19:00etatik 21:00etara

Matrikula 90 euro kostatzen da eta ikasle kopurua mugatua da

DYA Gipuzkoak sorosle eta sorospen ikastaroa antolatu du Azpeitian. Ikastaroa aste honetan hasi da eta hiru astekoa izango da. Saioak astelehenetik ostiralera bitartean izango dira, 19:00etatik 21:00etara bitartean, Azpeitian DYAk duen egoitzan (Urola kalean).

Ikastaro hau egin ondoren, DYA Gipuzkoak ematen duen Sorosle Titulua eskuratzeko aukera izango dute parte hartzen dutenek.

Ikastaroaren matrikula 90 euro kostatzen da eta ikasle kopurua mugatua da. Informazio gehiago jasotzeko 943 464622 telefono zenbakira deitu daiteke.


49 pilotari gaztek abiatu dute denboraldia aurten

Antzuolan pilota zaletasuna handia dela ez da kontu berria. Hala, Olalde pilota elkarteak beti izan ditu gaztetxo asko bere harrobian. Aurtengo ikasturtean, 49 neska-mutikok dihardute pilota eskolak jasotzen. Asteon, denak batu ziren Goizperrek eman dizkien kamisetarekin talde argazkia ateratzeko.

Olalde elkarteko kideak oso pozik daude pilota zaletasuna haziz doalako herrian. "Osasuntsu dago Antzuolako Olalde pilota elkartea. Aurten, 49 neska-mutikok abiatu dute denboraldia; horietako bederatzi gainera neskak dira", kontatu du Olaldeko entrenatzaile eta epailea den Joseba Azkaratek. Gaineratu du pilotarekiko maitasuna ondo transmititzen jakin dutela eta hori dela egun dagoen zaletasunaren gakoa. "Pilotarekiko harreman estua, baina, betidanik egon da", diote pilota elkarteko kideek.


Gipuzkoako erraustegiaren kontrako 'mobilizazio jendetsua' deitu dute gaurko

17:00etan izango da, Donostian. Deialdi bateratua egin dute Erraustegiaren Aurkako Mugimenduak, GuraSOS elkarteak, gehiengo sindikalak, talde ekologistek eta beste hainbat gizarte eragilek.

Larunbat honetan, urriak 27, Zubietan (Gipuzkoa) eraikitzen ari den erraustegiaren kontrako "mobilizazio jendetsua" egiteko deia egin dute erraustegiaren kontrako taldek, Euskal Herriko gehiengo sindikalak, talde ekologistek eta beste hainbat gizarte eragilek.

Manifestazioa 17:00etan abiatuko da Donostiako Mendeurren plazatik, "Erraustegia gelditu" lemapean.

Zehazki, honakoak batu dira deialdira: Erraustegiaren Aurkako Mugimendua, GuraSOS, GEIS/OEIT, ELA, LAB, CCOO, ENHE, ESK, STEILAS, HIRU, Eguzki, ERNAI, Gipuzkoa Zutik, Greenpeace eta "No +Precariedad" taldea.

Donostian egindako prentsaurreko bateratuan nabarmendu dutenez, talde bakoitzak erraustegiko lanak gelditzeko bere arrazoiak eman ditu: ingurumen, osasuna, jasangarritasuna, demokrazia... Dena dela, denek uste dute "gelditzeko oraindik garaiz" dabiltzala. Izan ere, gogorarazi dutenez, 2018an gutxienez 18 erraustegi itxi edo geratu dituzte atzerrian; Espainiako Estatuan, lau.


A-1 eta AP-1 errepideen arteko lotura hobetu nahi du Aldundiak

Espainiako Sustapen Ministerioari proposatu diote AP-1 Arasurrekin lotzea.

A-1 autobia eta AP-1 autobidea Armiñon eta Arasurreko sarbideen parean bat egiten duten gunea hobetu nahi du Arabako Foru Aldundiak, eta horretarako harremanetan jarri da Josu Lopez Ubierna diputatua Espainiako Sustapen Ministerioarekin. Hala azaldu du gaur Batzar Nagusietan egin duen agerraldi batean: "Azken hilabeteotan lanean jardun gara Sustapen Ministerioarekin hainbat gairen inguruan, besteak beste, A-1 eta AP-1 errepideen arteko banatze eta bateratze guneak hobetzeari buruz, Armiñonen, segurtasuna handitzearren eta auto ilarak gutxitzearren; horrekin batera, lotura berri bat sortzea proposatu dugu, AP-1 eta Arasur artean".

Lopez Ubiernak adierazi du Espainiako Sustapen Ministerioak AP-1 autobidea, Burgos eta Armiñon artean, doakoa izateko hartutako erabakia berri ona dela, "bete egiten baita bikoiztu gabe dagoen N-1 errepidearen zati bakarraren segurtasun arazoak konpontzeko konpromisoa".


Soraluzeko Esperientziaren Gela

Esperientziaren Gelaren baitan antolatu den egitarauaren barruan, "Esperientzia emozionalari, autoestimuari eta barreterapiari buruzko tailerra" antolatu da hilabete honetarako.

Tailerra "Itxaropena" Jubilatuen Elkartean eskainiko da eta 4 saiokoa izango da, azaroaren 14, 21 eta 28an eta abenduaren 5ean, asteazkenak guztiak, arratsaldeko 5etatik 7etara.

Esperientziaren Gelan izena emana duten eta tailer honetan parte hartu nahi duten pertsonek jubilatuen elkartean bertan eman dezakete izena, asteazkenera arte, azaroak 7a arte.

Plaza-kopurua mugatua da (20 pertsona) eta, ondorioz, izena emandako ordenean gordeko dira lekuak. Nolanahi ere den, izena emandakoak plazak baino gehiago balira, bigarren talde bat sortzeko aukera egongo da, goizez.

Tailerra osatuko duten 4 saioak hauek izango dira:

Saioa 1 (azaroak 14): “Nire emozioak ezagutuz”.

Saioa 2 (azaroak 21): “Maitatu egin nahi dut, nire burua maitatuz".

Saioa 3 (azaroak 28): “Barre egiten dut, beraz banaiz”.

Saioa 4 (abenduak 5): "Zer erakutsi dizu bizitzak?"

Tailerra gazteleraz izango da.


Bost puntuko bultzada, jokalari eta zaleek

«Erronka da iaz baino hobeto hastea, eta horretarako, etxeko partiduak irabazi behar ditugu. Gure arma onena da Landare, etxekoak dira klabea», diote Ugaitz Otañok eta Igor Genuak, Hernani errugbi taldeko bi jokalari beteranok. Eta erronka betetzeko, estreinako partiduan bertan daukate aukera ederra.

Gaur hasiko dute denboraldi berria, Ohorezko Mailan laugarrena segidan, eta etxeko berotasunean estreinatuko dira hirukoloreak. Gernikaren kontra ariko dira, 17:00etan Landaren: «bost puntuak lortzea espero dugu. Aurten lehenago hasi gara entrenatzen, aurreneko partiduetara ondo iristeko».

Hasteko, baja garrantzitsuak

Prestaketa goiz hasita ere, zailtasunak ere izango dituzte hirukoloreek: «baja garrantzitsuak izan ditugu, eta esperientzia haundiko titularrak dauzkagu lesionatuta: Iraitz Garmendia eta Igor Etxeberria. Baina jende gaztea sartu da, eta ari dira erritmoa eta konfiantza hartzen. Pisu askorik ez daukagunez, joku azkarra eta dinamikoa egin behar dugu, eta talde guztiak ikasi behar du».

Ikasketa prozesu hori somatu dute lagunarteko partiduetan ere: «aurrenekoan oso galduta ibili ginen; bigarrenean hobeto, gauza politak egiten, nahi dugun jokua».

Joku sistema originalera buelta

Joku aldaketarekin, hobeto aritzea espero dute hirukoloreek: «iaz sistema berezi batekin hasi ginen, eta gehiegi izan zen guretzat, ez genuen asmatu. Horregatik, gure joku originalera bueltatu ginen bigarren itzulian, eta ondo atera zitzaigun. Horrekin segiko dugu aurten».

«Gero eta zailagoa dago liga»

Urtero bezala, mailari eustea izango du helburu Hernanik, «ahal bada gutxiago sufrituta. Baina ez dugu uste lasaiago ibiliko garenik. Oso talde gaztea daukagu guk, eta gero eta zailagoa dago liga. Beste taldeek gero eta gehiago eta hobeto fitxatzen dute. Urtero daude aurpegi berriak, talde guztietan. Gurean ere bai, baina samoarrik edo Fijikorik ez duzu topatuko...».

Gernikak berak, esaterako, 6-7 jokalari berri izango ditu: «ondo datorkigu orain jokatzea beraiekin, talde bezala osatu gabe daudelako oraindik. Baina indibidualki hobeak dira».

Horren aurrean, taldea izango du puntu fuertea Hernanik, «denak zentzu berdinean lehiatzea».

OHOREZKO MAILAKO TALDEA - 2015/2016 DENBORALDIA

1go lerroa: Jon Insausti, Beñat Iradi, Lander Meaza, Eneko Noriega, Ugaitz Otaño eta Iñaki Otxotorena.

2garren lerroa: Patxi Agirrezabala eta Jon Otxotorena.

3garren lerroa: Ander Gutierrez, Mikel Otxotorena, David Pelaz, Mikel Perez eta Iker Sevillano.

Atzeko lerroetan, giltzarriak: Mattin Collado, Iraitz Garmendia, Igor Genua, Ander Larretxea, Pello Perez eta Jon Zumalabe.

Hegalak, erdilariak eta atzelariak: Tomax Elorza, Igor Etxeberria, Oier Garmendia, Iñaki Leonet, Mattin Mujika, Jon Ander Puertas eta Jokin Uzkudun.

Harrobitik etorriak: Anartz Elosegi (erdilaria), Axier Lopez (erdilaria), Aitor Lukas (hegala), Haritz Muñoa (1go lerroa) eta Beñat Zinkunegi (3. lerroa).

Taldera itzulitakoak: Jokin Esnal (erdilaria) eta Tony Jones (erdilaria).

*Entrenatzaileak: Jon Insausti, Jon Iraola eta Patrick Polidori.


Erretaula bat itsasoarrena

Itsaso udalerri izan zen, Ezkiorekin batu zuen gero erregimen frankistak, eta biek elkarrekin egin dute aurrera urte askoan. Aurreko urtarrilean, banandu egin ziren Itsaso eta Ezkio, eta, orain, itsasoarrek hartu dute euren herriaren lema. Aspaldian, auzolanean garbitzen zuten San Bartolome eliza. “Gure amonak betidanik joan izan dira eliza garbitzera”, azaldu du Maite Salutregik. “Baina garbiketa sakona egitea pentsatu genuen, eta orduan jabetu ginen egiteko zegoen guztiaz eta baita gure ondareaz ere”. Sinestunak eta kristau sinesmenik ez zeukatenak elkartuta aritu ziren auzolanean. “Elkarrengandik ikasiz, gure historia eta ondarea balioetsiz”. Itsasoarrek elizako erretaula zaharberritzeko egindako urratsa da elkarlan horren emaitzetako bat. Gipuzkoako Foru Aldundiaren diru laguntza lortu dute, eta Equipo7 Bizkaiko enpresako adituak ari dira jada erretaula zaharberritzen.

Pilare Muxika itsasoarrak kontatu duenez, duela bost urte hasi ziren elizan bisita gidatuak egiten: “Gure elizari buruzko ikerketa sakona egin genuen, eta baita kontzientzia hartu ere. Aldundiari eskaria egin genion, eta babesa eman zigun Javier Martiarena zuzendari ohiak”. Gipuzkoan ez dago garai hartako erretaula askorik. Zaharberritze lanen %50 ordainduko ditu aldundiak, eta dohaintzak ere bilduko dituzte. “Aurrekontuaren zati handi bat bermatuta daukagu”, gaineratu du Muxikak. Guztira, 105.000 euro inguru beharko dituzte erretaula berritzeko.

Javier De Miguel Equipo7 enpresako zaharberritzailearen esanetan, erretaula guztiek dute balioa, baina “bi garairen arteko trantsizioa” erakusten du Itsasoko elizako erretaulak. “Eta, besteak beste, hor dago erretaularen berezitasuna”.

Gotikoaren lehen fasekoa da Itsasoko San Bartolome elizako ate nagusia, 1300 ingurukoa. Aro platereskoaren ezaugarriak eta Errenazimentukoak dauzka erretaulak; bien arteko trantsizioa zizelkatuta dago bertan.

Eliza handitu egin zuten 1747an, eta barroko garaiko bobedak, zutabeak eta kontrahormak gehitu zizkioten Miguel Salezarrek zuzenduta. Desmuntatu, gorde, eta, behin eliza berrituta, berriro ipini zuten erretaula; balio handia eman zioten beraz.

Muxikaren hitzetan, ez da ohikoa erretaula baten egilea nor den jakitea. “Baina Juan de Lizarazuren alargunak erretaula egiteagatik zor zitzaion dirua erreklamatu zuen, eta eskaera hori dokumentatuta dago Oñatiko agiritegian”. Hain zuzen, Ana de Areizagak 2.401 marabedi eskatu zizkion Itsasoko udalerriari 1575ean, Juan de Lizarazu artista urretxuarra zendu ostean.

Trantsizio erretaula izanik, De Miguelek azaldu du artista bakoitzaren estiloa nahiz ekarpena suma daitezkeela bertan: “Artista bakoitzak bere kaligrafia zizelkatzen du gubiarekin, eta obra pertsonalizatzen laguntzen du kaligrafia horrek; esaterako, bolumenak emateko moduan. Erretauletan jakin daiteke maisuak edo haren ikasleek egindako lanak diren”. Juan de Lizarazu artista jantzia zela azaldu du De Miguelek: “Diego de Siloe artistaren obrak ikusi zituen, Andres de Araozen jarraitzailea zen —Oñatin dauzka hainbat lan, eta Miguel Angelen lanak ezagutzen zituen; hau da, bazeukan Italiako Errenazimentuaren berri; grabatuen eta marrazkien bitartez iristen zitzaion informazioa”. Muxikak gehitu du Gipuzkoan jada ez dagoela Lizarazuren lan asko. “Ez, behintzat, Itsasokoaren parekorik”.

Enkarguz egindako lana

XVI. mendeko herri hartan, luxua izan zen Itsasoko elizaren erretaula. Enkarguz egindako lana izan zen, eta adituek uste dute erretaularen oinarrian itxuraz zutabeei eusten dieten mentsuletan zizelkatutako aurpegiak erretaula egiteko dirua eman zutenenak direla. Parrokia txikia zen ordukoa, baina burujabetza lortu berri zuen herriak, eta jada ez zegoen Lazkaoko jaunaren boterearen mende. Alkatea zuten, justizia propioa eta diru bilketa ere euren esku zegoen. Muxikak adierazi duenez, horri esker herria hazi egin zen arkitektura arloan. De Miguelen azalpenen arabera, garai hartan analfabetoak ziren herritarrik gehienak. “Irudiak jasotzen dituzte erretaulek, zerbait kontatzen dute, eszenak ageri dira, eta bisualki informazioa ematen dute. Didaktika lana egiteko moduetako bat zen hori”.

Hitzez xeha litezke San Bartolome elizako erretaularen ezaugarri guztiak, baina zinez merezi du kontatzen duen hori guztia bertatik bertara ikustea, zizelkatutako landareak nahiz dragoiak kasu. Zaharberritze lanetan ari dira orain buru-belarri, eta abendurako amaituta egongo direla espero dute.

Intsektu egur jaleak akabatu zituzten lehenik eta behin, eta erretaularen euskarria bere onera ekarri zuten gero. Ondoren, beste fase batean, egurraren eta pinturaren arteko geruza ere ekarriko dute lehengora. Polikromiari helduko diote azkenik: “Erretaulari bere jatorrizko itxura emango diogu bernizak eta kedarrak kenduta. Baina argi daukagu gure helburua ezin dela izan denborak erretaulan utzitako arrastoak erabat ezabatzea”. Edozein kasutan, De Miguelek adierazi du erretaula “egoera onean” aurkitu zutela lanean hasi zirenean. “Argi dago Itsasok bere ondarea baloratu izan duela eta ez dela egon itoginik erretaularen gainean; hezetasunik ere ez da izan inguru horretan. Ondo zaindu dute”.

Garai batean, herri bakoitzaren identitatearen berri ematen zuten elizek eta barruan zeuden artelanek. Mundua ikusteko zein irudikatzeko moduaren isla ziren. Gaur egun, elizek galdu egin dute dimentsio hori erakunde gisa, baina ondare dira oraindik, eta bere horretan biltzen dute herrien identitatea. Itsasori buruz hitz egiten du herriko erretaulak eta baita itsasoarrei buruz ere.


"Fiskala berandu dator gipuzkoarron interesak babestera"

Errauste planta egitasmoaren irregulartasunak salatuz, lanak eten zituztela iragarri zuen GHK-k iragan uztailaren 12an. Handik egun gutxira, EAEko fiskal nagusi Juan Kalparsoro, Zubietako errauste plantaren tramitazioan lege hausterik egon ote den, diru baliabideak oker erabili ote diren ikertzen hasi zen. Gipuzkoako Errausketaren Aurkako Koordinakundea, Eguzki, Gipuzkoa Zero Zabor eta Zubietako herritar kaltetuen esanetan ordea, "Fiskala berandu dator gipuzkoarron interesak babestera. Non zegoen Carlos Ormazabalek gidaturik eta Denis Itxasoren babesarekin GHK-k 400 milioi euroko angulak afaltzera joan zirenean? ...", zioten aipatu eragileek uztailaren 23an, errauste planta eraikitzekoak ziren gune berean burutu zuten agerraldian.

Errauste plantako lanen etetearen harira, nazioartetik hainbat zorion mezu jaso dituztela adierazi zuten hitzordu berean. Mezuok, "errauste plantak inoiz izan ez duen zentzua indartzen dute", zioten.

Agerraldiaren harira kaleratu zuten prentsa oharra bere osotasunean, segidan:

Errausketa: lobbyak garaitze bidean herritar antolatuen eskutik

Duela hamarkada bat pasatxo gipuzkoarrak mehatxupean jarri gintuen proiektua sartu zuten agendan zenbait agintarik. Gipuzkoan, hondakinak erraustearen mamua herri batetik bestera ibili da hango eta hemengo herritarrak izutuz. Denetariko erreakzioak egon dira. Batzuk, mamua bere herrira gerturatu bezala urruntzearekin lasaitu inozoa hartu dute. Beste batzuk harago joan eta, mehatxua desagertzeko, arazoa errotik konpondu behar dela ulertu dute, zaborra sortzeari uzteko neurriak hartu beharra dagoela alegia.

Errausketa bultzatzeko diskurtsoa gezur handietan oinarritu da beti. Herritarren mesedetan egiten omen da, zabortegiak ixteko eta era berean energia lortzeko. Baina honezkero askotan aipatu izan dugun bezala, erraustegiak zaborra toxikoagoa bihurtzen du, berreskuratzen duena baino energia gehiago xahutzen du, eta herritarrei, pozoia eta kostu ekonomiko handia besterik ez dakarkie. Hondakinak ondo kudeatuz gero, murrizketan eta birziklapenean benetan eragiteko neurriak hartuz gero, errauste plantak hegazkinik gabeko aireportuak eta kanporako loturarik gabeko AHTak bezain zentzugabeak dira.

Errauste planta eraikitzeko bultzada ez da beraz herritarrengandik etorri. Zenbait sektore ahaltsuren interes ekonomiko eta politikoen apeta izan da. 11 urte hauetan prepotentziz jokatu dute, herritarron sosak nahieran erabiliz haien proiektua inposatzeko. Baina 11 urte hauetan aurrez aurre eduki gaituzte eragileotako kideak. Gure denbora librea familiari, lagunei eta gure defentsan ematea lehenetsi dugu. Herritarren jokabide arduratsuak babestuko dituen politika justuagoak bultzatu ditugu. Bestelako interesik ez daukagun eragileak hor egon gara unerik zailenetan ere, egon beharra zegoelako, merezi duelako. Borroka luze honek egin du posible errausketaren inguruko gezurrak ezagutaraztea. Borroka luze honek egin du posible hondakinak arazo izatetik aukera izatera pasa daitezkela jakinaraztea. Borroka luze honek egin du posible hondakinak kudeatzeko era berri eta probetxugarriak geurean abian izatea.

Urte asko dira herri honetan lobby handiek eta bere zerbitzuko agintariek herritarren interesen aurka prepotentziz inposatutako proiektuak geratzea lortu ez dela. Aurrera pausu handia izan da uztailaren 12an GHKk irregulartasunak salatuz proiektua suspentsoan uzteko erabakia. Lobbyen proiektua geratu bakarrik ez, eredu aldaketarako abiapuntua martxan dago jada. Eredu kontsumista, zabar eta zabor sortzailetik, eredu arrazional, jasangarri eta efizienterako bidean gaude Gipuzkoan.

Hemen bildutako eragileok, Gipuzkoako Errausketaren Aurkako Koordinakundea, Eguzki, Gipuzkoa Zero Zabor eta Zubietako herritar kaltetuak urteak daramazkigu errauste plantaren eraikuntzak gipuzkoarroi sortuko dizkigun kalteak salatzen. Osasuna eta ingurumen kalteez gain ekonomikoak. Fiskala berandu dator gipuzkoarron interesak babestera. Non zegoen Carlos Ormazabalek gidaturik eta Denis Itxasoren babesarekin GHKk 400 milio euroko proiektu ilegala esleitu zuenean, swapak kontratatu zituztenean? diru publikoarekin angulak afaltzera joan zirenean?

Albiste garrantzitsu honen harira mundu guztitik jasotzen ari garen zorion mezuak, errauste plantak inoiz izan ez duen zentzua indartzen dute. Kanada, Argentina, Mexiko, Italia, Salvador, Amerikar Estatu Batuak... denak begira dauzkagu, zorionak eman eta aurrera segi dezagun animatuz. Besteak beste, hondakinen kudeaketa egokia bultzatzeagatik ospetsuak diren Paul Connet, Rossano Ercolini eta Joan Marc Simonen zorion mezuak jaso ditugu. Epelkeriak eta luzapenak alboratu eta arazoari erantzuna errotik emateko, ausardiaz jokatzeko, laguntzeko prest izango gaituzte herri agintariek. Hitzak hitz, epeak eta helburuak finkatu eta Zero Zaborrera iristeko kudeaketa abian jartzeko garaia heldu da. Antolatzen bagara eta lanerako prest baldin bagaude, azken garaipena ere gure esku egongo da. Guztion artean Gipuzkoa Zero Zabor lurralde izatea lortuko dugu errausketa BEHIN BETIRAKO lehenbailehen baztertuz.

Zubietan 2013ko Uztailaren 23an

Gipuzkoako Errausketaren Aurkako Koordinakundea

Eguzki

Gipuzkoa Zero Zabor

Zubietako herritar kaltetuak

Irudia: GZZ.


Bidazi transformazio proiektua

Bidazi transformazio mugimendua aurkeztu da apirilaren 17an. Egitasmo honek egungo bizimoduari buruzko hausnarketa egitea bilatzen du, honen bidez alternatibak aurkitu eta gauzak aldatzen hasteko pausoak emateko. Horretarako martxan jarri nahi den lehenengo proiektua zonaldean ekoitzitako produktu freskoak eta kimikorik gabeak eskuratzeko azoka bat antolatzea da. Lehen aurkezpena apirilaren 17an egin zen Beran, baina hurrengo asteetan, mugimendua eta azoka Bortzirietako beste herrietan aurkeztuko da. Informazioa www.bidazi.org-en izango da eskuragarri.


Gasteizko bi enpresa, Europako Big Data proiektu baten finalean

Bigda Solutions eta Lis Solutions enpresa gasteiztarrak EDI proiektuaren finalera iritsi dira. Datu masiboen erabilera industriaren zerbitzura jartzea du helburu proiektu europar honek.

EDI proiektuaren sustatzaileek uste dute, Big Data delakoaren bidez, irtenbide berriak aurkitu daitezkeela industrian arruntak diren arazoentzat. Horretarako, datu masiboen erabileran espezializatu diren enpresa hasiberriei hazten lagundu nahi diete.

EDI ekimen europarra da, eta kontinente osoko berrehun enpresatik gora zeuden hasieran, lehiaketa moduko honetan. Sei iritsi dira finalera, eta horietatik bi Gasteizkoak dira: Bigda Solutions eta Lis Solutions.

Biak ala biak Volkswagenen ari dira esperimentazio lanak egiten. Bata, lantegietako zentral termikoka optimizatzen, eta bestea, bertako robotek etorkizunean izan ditzaketen arazoak aurresaten.


Abertzale progresista eta ezkertiarren kolaborazioan oinarritutako eskaintza propioa eskainiko du EAk Nafarroan

Hauteskundeetako zerrendak osatzeko bilera egin dute Iruñean, eta horiek ixtear daudela esan dute.

Eusko Alkartasunak gaur jakinarazi duenez, udal eta foru hauteskundeetan Nafarroan "abertzale progresista eta ezkertiarren kolaborazioan oinarritutako hauteskunde eskaintza propioa" eskainiko du. Alderdiko arduradunak gaur bildu dira, Iruñean, eta hauteskunde zerrendak ixtear daudela esan dute. Bilera horretan parte hartu dute, besteak beste, Carlos Garaikoetxeak, Maiorga Ramirezek, Koldo Amezketak, Fermin Ziaurrizek, Helena Santestebanek, Mirentxu Oiarzabalek, Maria Luisa Mangadok eta Aitor Etxarrik.

Hauteskundeetako zerrendak "aurki" aurkeztuko dituztela jakinarazi dute, eta horien helburua lehen aipatutako sektore abertzale progresista eta ezkertiarra Nafarroan sendotzea izango dela esan dute. Euren hitzetan, maiatzeko hauteskundeetan izango den NaBai koalizioa ez da aurreko urteetakoa izango, eta horren lekukoa jasotzea dute helburu. "Gure ardatzak Nafarroan bakea, krisiaren konponbidea eta abertzale progresista eta ezkertiarren batasuna izango dira". Hainbat urtez UPNk zerbitzu publikoak eta gizarte ongizatea urratu dituela salatu dute, "PSNk lagunduta", eta justizia sozialaren, zerbitzu publikoen eta kalitatezko lana bultzatzearen alde agertu dira.


Metalaren sektorean ostiralean

Ostiralean metalgintzako langileak deitu dituzte grebara, alde batetik, LAB eta ELA sindikatuek, eta bestetik, CCOOek. LAB eta ELAk ekainaren 10 eta 11rako ere egin dituzte deialdiak.


Ertzaintza gazteen lokal baten sartu da San Ignazio kalean, “salaketa biri jarraituz”

Gaur goizean Ertzaintza Ondarroako San Ignazio kalean dagoen gazteen lokal baten sartu da, “salaketa biri jarraituz”. Ertzaintzak jakin eragin duenez, duela egun batzuk bi salaketa egin zituzte bi herritarrek. “Salaketan adierazten zuten euren etxeetako trastelekuetan lapurtu zutela”. Salaketaren berri eduki eta “segituan” ikertzen hasi zirela esan du Ertzaintzak. “Ikerketek lokal horretara eraman gaituzte baina ez dugu inor atxilotu”, adierazi dute Ondarroako ertzainetxeko arduradunek.

Lokalean miaketa egin eta bertan zeuden bost gazte identifikatu arazi dituzte. “Bizikleta bi eta desmontatuta zeuden beste hiru atzeman ditugu lokalean”. Ertzaintzaren esanetan, atzemandako materiala herritarrek egindako salaketan jasota zegoen.

Zeresana eragin

Ertzaintzak be onartu egin du lokalera sartzeak herrian zeresana eragin duela. “Lokalera sartu garenean herritar asko gelditu dira begira. Eta badakigu ikusmina sortu dugula, baina ez da beste munduko ezer izan. Egiten genbiltzan ikerketari jarraitu baino besterik ez dugu egin eta herritarrek droga sarekada dela esan badute ere, ez da horrelakorik izan”.

Atzemandako materiala ertzainetxera eraman dute eta gertatutako ikertzen jarraituko duela esan du Ertzaintzak.


Santiagoak euskalduntzeko lau dinamizatzaile izango ditu Gorlizek

Santiago jaiak uztailaren 23tik 26ra arte izango dira aurten. Udalerriko udako lehenengo jaiak izango dira, eta, egun horietan, bertako zein Gorlizera etorritako guztiek ondo pasatzeko hamaika aukera izango dituzte, berbarako: umeentzako jolasak, azokak, herri-bazkariak eta kontzertuak. Aurten, gainera, ospakizunetako hainbat ekintza edo ikuskizun dinamizatzeko lau aurkezle izango dira: Uxue Lekunberri, Julene Lekunberri, Urko Casas eta Alex Ygartua.

Horiek aukeratzeko, castinga egin zuten joan den ekainaren 23an. Hala, lau esatariek ondorengo saioak aurkeztuko dituzte, euskaraz edo hizkuntza bietan, jardueraren arabera: uztailaren 23ko gazteentzako jolasak, eta Habanera jaialdia; uztailaren 24ko txapelketa gastronomikoen sari-banaketa, eta umeentzako bigantxak; uztailaren 25eko bigantxak, errekortariak, playbacka eta kontzertuak; eta uztailaren 26ko txikientzako play-backa, umeentzako bigantxak, eta sari-banaketak, besteak beste. Lau aurkezleek 250 euroko ordainsari bana jasoko dute, jaietan egindako lanagatik.

Egitaraua:

Uztailak 23, zapatua

11:30-14:00 Eskubaloi tailerra, 7-12 urte bitartekoentzat, Elizako plazan.

14:00 Poteo musikatua, elektrotxarangagaz.

15:00 Herri-bazkaria. Txartelak Kultur Etxean eros daitezke agortu arte, edo, gehienez, uztailaren 15era arte.

16:30 Gazteentzako jolasak, Elizako plazan.

19:45 Pregoia eta txupinaren jaurtiketa, Elizako plazan.

20:00 Taldeen jaitsiera nagusia.

22:00 Zezensuzkoa, Elizako plazan.

22:30 Gorliz Pine-Groove Festival, Elizako plazan.

22:30 Habanera eta Euskal Polifoniaren XXII. Jaialdia, Ibarreta Plazan.

23:00-02:00 Jaietako Informazio Puntua: berdintasuna, jaietan, eta drogei buruzko informazioa.

Uztailak 24, domeka

10:30 XXXVIII. Bakailao Txapelketa, Estratakoetxe parkean. Barbakoak edo gas suteak. Saltsa bertan prestatu behar da derrigorrez.

11:00 XXX. Eskulangintza-azoka, egun osoan, tailerrakaz, Artzelu plazan.

11:30 Zezen eta zaldi puzgarrien entzierroa, Elizako plazan eta Itsasbiden.

13:30 Bakailaoen aurkezpena.

13:30 Gazteentzako tortilla txapelketa, Estratakoetxe parkean.

17:00 Eskulangintza-azoka, Artzelu plazan.

18:30 XXI. Mozorro lehiaketa, eta desfilea, Itsasbide kaletik behera, fanfarreagaz lagunduta.

19:30 Umeentzako bigantxak, fanfarreagaz.

20:00 Errezitaldi poetiko musikala, Sertutxenan.

22:00 Zezensuzkoa, Elizako plazan.

22:30 Mozorro-gau tematikoa, eta kontzertuak, Ze Esatek, Porco Bravo eta Garilak 26 taldeakaz.

23:00 Talky Big Band eta DJ Urbana Pop, Ibarreta plazan.

Uztailak 25, astelehena

10:30 XXVIII. Nekazaritza-azoka, goiz osoan, Artzelu plazan.

11:45 Triki-kantu-dantza-poteoaren kalejira, Elizako plazatik. Denok baserritar jantzita!

12:00 Meza nagusia, Lirain abesbatzagaz.

12:00-15:00 Haur-parkea, Itsasbide kalean.

12:30 Gorlizko III. Kronoeskalada, Taberne Aurre kalean.

12:45 Ohorezko aurreskua, eta Aratz taldearen dantzaldia, Elizako plazan.

15:00 Herri-bazkaria. Txartelak Kultur Etxean eros daitezke agortu arte, edo, gehienez, uztailaren 15era arte.

17:00 Goitibeherak, Taberne Aurre kalean.

17:30 Ume eta gurasoentzako V. Xake partidak, Ibarreta plazan.

18:30-21:00 Sagardotegi ibiltaria, San Pedro plazan.

19:30 Bigantxak: Euskal Herriko errekortadoreen ikuskizuna, eta fanfarreagaz.

20:00 Olerki-errezitaldia.

21:00 Play-back txapelketa, Ibarreta plazan.

22:00 Taberna ibiltaria, Ibarreta plaza eta inguruan.

22:00 Kontzertuak, elizako plazan: The Coast, Late to Scream, Chalwa Band, Undecimo Mandamiento eta Gabezia.

Uztailak 26, martitzena

11:00-15:00 Umeentzako jolasak, Ibarreta plazan.

11:30 Zumba euskaraz, Elizako plazan.

12:30 Aikido-erakustaldia, Elizako plazan.

13:00 Nagusientzako luncha, Jubilatuen Etxean.

15:00-17:00 Dantzaldia, Dico Bengalak gidatuta, San Pedro plazan.

18:00 Kale-ikuskizuna: Haiek naiz, J.A. Agirre plazan.

19:00 Play-back txapelketa, Ibarreta plazan.

20:00 Umeentzako bigantxak, fanfarreagaz.

20:30 Bertso saioa, Elizako plazan: Amets Arzallus, Aitor Sarriegi, Ohiana Iguaran, Peru Vidal. Gai-jartzailea: Miren Loizaga.

21:30 Kuadrilla eta taldeen igoera, Deabru Beltzak taldearen "Su á feu" ikuskizunagaz, eta jaien amaiera.

22:30 Jaietako sari-banaketak, Elizako plazan. Gero, "Urri" erreko dute.


Saharautz taldeak boluntarioak behar ditu

Saharautz Elkartasun Taldeak boluntarioak behar ditu, bihar goizean zehar bildu dituzten jakiak kaxetan sartzeko. Laguntzeko prest dauden herritarrek Gurutze Gorriak malekoian duen lokalera bertaratu beharko dute, 09:30etik 12:00etara.


Yolanda Barcina, jauzi gutxitan militantziatik presidentetzara

2000. urtean afiliatu zen UPN alderdian, 2006an alderdi erregionalistako presidenteorde izendatu zuten eta 2009az geroztik da UPNko presidente.

Yolanda Barcina (Burgos, 1960) 2000. urtean afiliatu zen UPNn, eta ordudanik alderdiaren barruan koskak igotzen joan da.

Miguel Sanzen eskutik sartu zen Yolanda Barcina politikan. 1996an, Nafarroako Unibertsitate Publikoan zuen lana utzi zuen, eta Nafarroako Gobernuko Ingurumen, Lurraldearen Antolamendu eta Etxebizitza Departamentuko kontseilari izatera pasatu zen. Ondoren, Miguel Sanzek bultzatuta Iruñeko alkate izan zen 1999 eta 2011 bitartean.

Emaitza oso onak lortu zituen udal hauteskundeetan, eta hiru legegintzaldi egin zituen alkate gisa. Bere arrakasta UPNren baitan ere islatu da, izan ere, oso urte gutxiren buruan alderdiaren buru izatea lortu zuen: 2000. urtean afiliatu zen alderdian, 2001. urtean zuzendaritzan sartu zen, 2006an alderdi erregionalistako presidenteorde izendatu zuten, eta 2009az geroztik da presidente.

Alderdiaren baitan hain azkar gora egin izanak susmoak sortu zituen UPNko militanteen artean, baina alderdikideak baretzea lortu zuen Miguel Sanzek.

Bi urtean bi agintari izan zituen UPN alderdiak: Miguel Sanz Nafarroako Gobernuko presidentea zen, eta Yolanda Barcina, alderdiko presidentea. Egoera hori zela eta, hainbat liskar sortu ziren bien artean, eta Barcinak PPrekin ituna berreskuratu izana mugarri izan zen bien arteko harremanean.

2011ko udal hauteskundeetan UPN izan zen alderdi bozkatuena, baina gehiengorik ez zuenez, PSNrekin gobernu koalizioa sinatu zuen. UPN-PSN koalizioaren gobernua, ordea, urtebete baino lehenago hautsi zen. Geroztik, gutxiengoan gobernatu du.

Une gaziak gozoak baino gehiago izan ditu 2012ko udazkenaz geroztik. Nafarroako Kutxako dieten gaineko lehen informazioak irailean kaleratu ziren. Legez behartuta jasotzen zituela esan zuen lehendabizi, justifikatu egin zituen gero, eta barkamena eskatu eta dirua itzuli zuen azkenean.

Gainera, legegintzaldi honetan, Yolanda Barcinak 2013ko apirilean EH Bilduk aurkeztutako zentsura-mozioa gainditu du, Nafarroan Frankismotik aurkeztu den lehenengo zentsura-mozioa. Ekimenak ez zuen aurrera egin, sozialistek uko egin baitzioten koalizio abertzalea babesteari.

Aurten, otsailean, PSNk beste zentsura-mozio bat aurkeztuko zuela iragarri zuen, baina PSOEren zuzendaritza federalak geldiarazi egin zuen, Bilduren botoak beharrezkoak zirelako ekimenak aurrera egin zezan.

Oztopo horiek gaindituta, Yolanda Barcinak legegintzaldi amaierara iristeko aukera bermatu zuen, eta abuztuan iragarri zuen berriro presidente izateko hautagai izango zela.

Atzo, ordea, ezusteko erabakiaren berri eman zuen, politikako lehenengo lerroa alde batera uztea eta presidentetzarako hautagai ez izatea erabaki duela esanda.


Sanchez, Franco hobitik ateratzeko erabakiaz: 'Demokraziaren zirkulua itxi da'

NBEren Batzar Orokorraren aurrean eskainitako hitzaldian azpimarratu duenez, 'demokraziaren etsai bakar batek ere ez du gurtzeko tokirik, ezta erakundeen errespeturik merezi ere'.

Pedro Sanchez Espainiako Gobernuko jarduneko presidenteak bart New Yorken azpimarratu duenez, Francoren gorpuzkiak Erorien Haranetik ateratzeko eta El Pardon hobiratzeko Auzitegi Gorenak hartutako erabakiarekin "demokraziaren zirkulua itxi da sinbolikoki".

"Demokraziaren etsai bakar batek ere ez du gurtzeko tokirik, ez erakundeen errespeturik merezi", adierazi du Pedro Sanchezek NBEko Batzar Nagusiaren aurrean eskaini duen hitzaldian.

Sanchezek New Yorken hitz egin du, Auzitegi Gorenak Francisco Francoren gorpuzkiak Erorien Haranetik ateratzea eta El Pardo-Mingorrubio hilerrian hobiratzea ebatzi ondotik.

Espainiako jarduneko gobernuburuaren esanetan, "demokraziaren garaipena da".

Gaineratu duenez, Auzitegi Gorenaren erabakiarekin "gure historiaren atal iluna itxi dugu, eta, hortaz, gorpuzkiak ateratzeko lanetan hasiko gara, denbora gehiegi immoralki egon den lekutik".


'Aizkora bizia bada, sartu egin behar da enborrean'

Legazpin izan gara, Arkaia Speed Axe aizkora fabrikan.

Arkaia Speed Axe tailerrean izan gara. Arkaitz Lizarraldek jarri zuen abian, "kapritxoz", berak esan digun moduan. Lizarralde gidari izan dugu Legazpin duen tailerrera egin diogun bisitan. Han aurkitu dugu Ricardo Mediavilla lanean. Hain zuzen ere, aizkora nola forjatzen zuen erakutsi digu Ricardok.

2012an hasi zen aizkorak fabrikatzen Lizarralde. Hiru aizkora mota diferente fabrikatzen ditu. Metal aleazio diferenteetakoak, erabili behar den zereginaren araberakoa. Zazpi osagai ditu aleazio horrek. "Aizkora bizia baldin bada, sartu egin behar da enborrean", esan digu. Eta bizitasun hori bilatzen du metalen konposizioan. Aizkora bat artisau lan bat da. Ez daude bi aizkora berdin, gehitu du. Entzun hemen elkarrizketa osorik!


Zuhaitz Eguna ospatuko dute gaztetxoek eguenean

Apirilaren 2an, eguena, 14:45ean, ospatuko dute zuhaitz eguna kiroldegian. Lizarrak eta Urkiak landatuko dituzte eskolako txikitxoenek, udaletxeko langileen laguntzarekin.


Iturrietako sagardotegira irteeran giro paregabean

Martxoaren 3an, urteroko sagardotegi irteera egin genuen Aramaioko Iturrieta sagardotegira. Bertara, berbalagunak, Aekko eta Udal Euskaltegiko ikasle eta irakasleak batera joan ginen. Urtetik urtera partaide gutxiago elkartzen gara baina honek ez gaitu larritzen. Beste behin, giro ederrean dastatu genituen aurtengo sagardo berria eta betiko okel-bakailaoak, trikiti eta txalaparta doinu gozoak lagun. Nola ez, euskara praktikatu eta harremanak estutzeko aukera aparta eskaini zigun urteroko zitak, eta ederki aprobetxatu genuen han bildu ginen guztiok. Txooooooooooootx!! !


Izokin arrantzarako denboraldia itxi da 39. arrantzatuta

Ekainaren 8an arrantzatu zuen Jose Martinez Irurek

Nafarroako Gobernuko Ingurumen Departamentuak bukatutzat eman du Bidasoa ibaiko izokin arrantzaren kanpaina. Ekainaren 8an, asteazkena, arrantzatu zen 39. izokina, hori baitzen aurtengorako baimendutako gehienezko kopurua.

Nafarroako Gobernuko Ingurumen Departamentuak bukatutzat eman du Bidasoa ibaiko izokin arrantzaren kanpaina. Ekainaren 8an, asteazkena, arrantzatu zen 39. izokina, hori baitzen aurtengorako baimendutako gehienezko kopurua.

Aurtengo kanpaina maiatzaren 1ean hasi zen eta egun berean arrantzatu zen Lehenbizikoa, Jose Mari Mitxelenak egin zuen. Azkena berriz Jose Martinez Irurek, 5, 820 kilo eta 82 zentrimetroko izokina arrantzatu zuen. Denboraldi honetako izokin handiena Ernesto Gaintzak harrapatu zuen, zortzi kilo eta 91 zentrimetrokoa. Ekainaren 2a izan zen arrantzako egun onena, sei izokin arrantaztu baitziren.

2010eko azaroan 500 izokin kontatu ziren Berako arrain hazkuntza zentruan. 2009an baino gehiago kontatu zituztelako ezarri zuten muga 39 izokinetan. 40 zentrimetro baino gehiago neurtu behar dute. Lehengo urtean 20 izokinekoa izan zen muga.


NSP Zarautz SUP Race txapelketa irudietan

Hasiera batean eguraldia lagun izan ez badute ere, orduan orduan hasi dute gaur NSP Zarautz SUP Race txapelketa.

11:15erako NSP Zarautz SUP Race txapelketako parte-hartzaileak irteera puntuan ziren, 11:30ean lasterketari hasiera emateko prest. Bi ibilbide zehaztu dituzte antolatzaileek kirolarien mailaren arabera. Bata 12 kilometrotakoa, eta bestea, motza, 5 kilometrotakoa. Luzea egin dutenak Munoa paretik irten dira eta Getariara heldu; motza egin dutenak, berriz, hondartza parean egin dute ibilbidea, itsas ertzetik barrualdera.